title: Markus Weinzierl

text: Weinzierl aloitti valmennusuransa viimeisen seuransa SSV Jahn Regensburgin apulaisvalmentajana vuonna 2007. Hänestä tuli seuran päävalmentaja marraskuussa 2008. Weinzierl toimi Jahn Regensburgin päävalmentajana vuodet 2008–2012, nostaen seuran 3. Ligasta 2. Bundesligaan. Kaudeksi 2012–2013 Weinzierl siirtyi Bundesliiga-seura FC Augsburgin päävalmentajaksi Jos Luhukayn tilalle. Ensimmäisellä kaudellaan seurassa Weinzierl piti Augsburgin Bundesliigassa joukkueen sijoituttua sarjan sijalle 15. Seuraavalla kaudella Augsburg oli sarjan kahdeksas. Kaudella 2014–2015 Augsburg pelasi huikean kauden ja sijoittui lopulta Bundesliigan viidenneksi selviten mukaan Eurooppa-liigan lohkovaiheeseen. Kaudella 2015–2016 Weinzierl luotsasi Augsburgin jatkoon Eurooppa-liigan alkulohkosta, mutta tie katkesi 4–0 tappioon Tottenhamille pudotuspelien ensimmäisellä kierroksella. Bundesliigassa joukkueen menestys oli edelliskausia heikompaan ja sijoitus lopulta 12:ta. Kauden jälkeen Weinzierl siirtyi Schalken päävalmentajaksi kolmivuotisella sopimuksella.


title: Markus Weinzierl

text: Weinzierlin ura Schalken peräsimessä alkoi vaisusti, kun joukkue hävisi viisi ensimmäistä Bundesliiga-otteluaan ja vajosi sarjan häntäpäähän. Lokakuun alussa otettu 2–0 voitto Borussia Mönchengladbachista johdatti Schalken seitsemän ottelun tappiottomaan putkeen, mutta muutoin kausi oli varsin epätasainen. Schalke jäi lopulta Bundesliigassa kymmenenneksi, mikä oli huonoin sijoitus kuuteen vuoteen. Eurooppa-liigassa alkulohkonsa voittaneen Schalken tie katkesi puolivälierissä AFC Ajaxia vastaan. Odotuksia heikommin sujuneen kauden jälkeen Schalken seurajohto erotti Weinzierlin tehtävistään.


title: Markus Weinzierl

text: Lokakuun alussa 2018 Weinzierl palasi valmennustehtäviin, kun Bundesliigassa sijalle 18 vajonnut VfB Stuttgart teki hänen kanssaan kesään 2020 ulottuvan sopimuksen.


title: Violetta (televisiosarja)

text: Violetta on argentiinalainen nuorten saippuasarja ja Disney Channelin ensimmäinen alkuperäinen telenovela. Se alkoi Latinalaisen Amerikan ja Italian Disney Channel -kanavilla 14. toukokuuta 2012, muuten esityspäivät vaihtelivat maan mukaan. Sarjaa on kuvattu Buenos Airesissa ja siitä on julkaistu kolme tuotantokautta. Sarjan alkuperäinen kieli on espanja, mutta Yhdysvalloissa se on dubattu englanniksi. Suomen Disney Channel -kanavalla sarjassa on tekstitykset.


title: Violetta (televisiosarja)

text: "Violetta" kertoo nuoresta, musikaalisesti lahjakkaasta tytöstä, joka palaa isänsä kanssa takaisin Buenos Airesiin, kotikaupunkiinsa. Violetan äiti kuoli tytön ollessa 5-vuotias. Violetta ei koskaan ennen ollut käynyt oikeaa koulua, vaan kotiopettajat olivat opettaneet häntä. Buenos Airesissa Violetta löytää musiikkikoulu Studio 21n ja haaveilee pääsystä sinne. Violetta käy siellä aluksi pianotunneilla ja salaa isältään paljon. Studiosta Violetta löytää oikean rakkauden ja ystäviä, jotka auttavat aina.


title: Jé

text: Jeferson Luis Corrêa Carpes (taitelijanimeltään Jé; s. 5. marraskuuta 1983 Porto Alegre) on brasilialainen futsalpelaaja, joka edustaa ADC Intelliä ja Brasilian futsalmaajoukkuetta. Pelipaikaltaan 183 senttimetriä pitkä ja 82 kilogrammaa painava Jé on pivot eli hyökkääjä.


title: Jé

text: Jé on voittanut Brasilian futsalmaajoukkueen kanssa MM-kultaa vuodelta 2012 Thaimaasta. Jé onnistui noissa kisoissa kuudesti maalinteossa ollen kilpailuiden neljänneksi paras maalintekijä. Vuotta aiemmin Jé oli mukana voittamassa Etelä-Amerikan mestaruutta.


title: Jé

text: Seuratasolla Jé on edustanut kotimaansa ADC Intelliä vuodesta 2012 asti. Aiemmin hän on pelannut iranilaisessa Foolad Mahan FSC:ssä ja Santosissa.


title: Ole aina luonani

text: Ole aina luonani () on vuonna 1955 ensi-iltansa saanut Joseph Pevneyn ohjaama yhdysvaltalainen draamaelokuva, johon sekoittuu myös komedian, toiminnan ja westernin aineksia. Elokuvan pääosissa ovat Jane Russell ja Jeff Chandler. Elokuva perustuu Anya Setonin romaaniin "Foxfire" (1951), jonka pohjalta Ketti Frings laati elokuvan käsikirjoituksen. Elokuvan tuottajana oli Aaron Rosenberg. "Ole aina luonani" -elokuvassa Jeff Chandler laulaa teemalaulun, jonka hän sanoitti Henry Mancinin kanssa. Universal International Pictures oli elokuvan tuotanto- ja levittäjäyhtiönä.


title: Ole aina luonani

text: Heinäkuussa 1953 June Allyson oli alun perin kiinnitettynä naispääosaan "The Hollywood Reporterin" mukaan. "Ole aina luonani" -elokuvan kuvaukset alkoivat 27. heinäkuuta 1954. Elokuva kuvattiin Technicolor-elokuvausmenetelmällä Arizonan Kingmanin kaupungissa ja Oatmanin kunnassa sekä Kalifornian Apple Valleyn kunnassa. Elokuvan kuvaukset saatiin päätökseen syyskuun alussa 1954. "Ole aina luonani" on elokuvan historiassa merkittävä, koska elokuva oli viimeinen Technicolorin 3-komponenttijärjestelmäkameralla kuvattu yhdysvaltalainen elokuva.


title: Ole aina luonani

text: "Ole aina luonani" sai ensi-iltansa Yhdysvaltain New Yorkissa 13. heinäkuuta 1955. Los Angelesin ensi-ilta oli 29. heinäkuuta 1955. Elokuvan Suomen ensi-ilta oli 5. elokuuta 1955. "Ole aina luonani" tuotti ilmestymisvuonnaan Yhdysvalloissa 1,9 miljoonaa dollaria.


title: Ole aina luonani

text: "Ole aina luonani" -elokuvaa oltiin esittämässä matkustaja-alus SS Andrea Dorian elokuvateatterissa juuri silloin, kun moottorilaiva M/S Stockholm törmäsi kohtalokkain seurauksin Andrea Doriaan illalla 25. heinäkuuta 1956.


title: Matías Lucuix

text: Matías Raúl Lucuix (s. 20. marraskuuta 1985 Buenos Aires) on argentiinalainen futsalpelaaja. Hän edustaa espanjalaista Inter Movistaria ja Argentiinan futsalmaajoukkuetta. Pelipaikaltaan 186 senttimetriä pitkä Lucuix on ala eli laitapelaaja.


title: Matías Lucuix

text: Lucuix on kuulunut Argentiinan futsalmaajoukkueeseen kaksissa MM-kilpailuissa, vuosina 2008 ja 2012. Hän on tehnyt MM-kilpailuissa pelaamissaan kymmenessä ottelussa neljä maalia. Vuoden 2012 MM-kilpailuiden alkulohkon ottelussa Australiaa vastaan Lucuix, joka oli juuri silloin uransa huipulla ja aivan maailman parhaiden pelaajien joukossa, mursi pohje- ja sääriluunsa eikä ole voinut pelata sen jälkeen yli kahteen vuoteen, vaikka alun perin toipumisajan uskottiin olevan kahdeksasta kymmeneen kuukautta. Silti on mahdollista, että useisiin leikkauksiin joutunut Lucuix palaa vielä jonain päivänä futsalkentille.


title: Matías Lucuix

text: Lucuix kuuluu yhä nimellisesti espanjalaisjoukkue Inter Movistarin kokoonpanoon. Hän siirtyi seuraan vuonna 2011 toisesta espanjalaisseurasta Caja Segoviasta, jota hän edusti vuodet 2007-2011. Vuonna 2007 Lucuix saavutti Argentiinan kanssa hopeaa Pan-Amerikan kisoista Rio de Janeirosta.


title: Mikko Kammari

text: Mikko Kammari (; 1. maaliskuuta 1898 Vanha-Pekunitsa – 21. syyskuuta 1965 Moskova) oli inkeriläissyntyinen neuvostoliittolainen filosofi.


title: Mikko Kammari

text: Talonpoikaisperheeseen syntynyt Kammari kävi alkeiskoulun jälkeen semstvon opettajaopiston Pietarissa ja työskenteli opettajana ja paikallisen kansanvalistusosaston johtajana. Hän liittyi bolševikkipuolueeseen vuonna 1919, toimi marksismi-leninismin opettajana Leningradin alueen puoluekoulussa ja valmistui Punaisen professuurin instituutista vuonna 1931. Kammari opetti filosofiaa korkeakouluissa ja toimi vuosina 1936–1940 NKP(b):n keskuskomitean Marxin-Engelsin-Leninin instituutin vanhempana tutkijana. Vuonna 1935 hänelle myönnettiin filosofian kandidaatin oppiarvo ja professorin arvonimi. Toisen maailmansodan aikana hän oli Neuvostoliiton radion suomenkielisen toimituksen vastaava toimittaja.


title: Mikko Kammari

text: Vuosina 1945–1949 Kammari työskenteli Neuvostoliiton tiedeakatemian filosofian instituutin vanhempana tutkijana ja sektorinjohtajana. Vuonna 1949 hän puolusti väitöskirjaansa "Marksizm-leninizm o roli litšnosti v istorii" (”Marksismi-leninismi yksilön roolista historiassa”). Vuonna 1950 Kammarille myönnettiin filosofian tohtorin oppiarvo ja vuonna 1954 hänet valittiin tiedeakatemian kirjeenvaihtajajäseneksi. Vuosina 1953–1961 Kammari toimi tiedeakatemian talous-, filosofia- ja oikeustieteiden osaston akateemisena varasihteerinä ja vuodesta 1957 lähtien osaston byroon jäsenenä. Vuosina 1949–1954 hän työskenteli myös NKP:n keskuskomitean "Kommunist"-aikakauslehden toimittajana ja vuosina 1954–1959 "Voprosy filosofii" -lehden päätoimittajana.


title: Mikko Kammari

text: Kammari tunnetaan useiden Stalinia ylistävien kirjoitusten tekijänä. Hänen Pavel Judinin kanssa kirjoittamansa artikkeli "Tovarištš Stalin o razrabotke Leninym materialistitšeskoi dialektiki" (”Toveri Stalin Leninin kehittämästä materialistisesta dialektiikasta”, 1932) oli yksi ensimmäisistä julkaisuista, joissa Leninin toimintaa arvioidaan Stalinin näkemysten pohjalta. Kammari osallistui innokkaasti 1930-luvun filosofiseen keskusteluun, jossa hän syytti akateemikko Abram Deborinin ryhmää oikeisto-opportunismista ja trotskilaisuudesta. Hän oli mukana laatimassa muun muassa tiedeakatemian yhteismonografioita "O sovetskom sotsialistitšeskom obštšestve" (”Neuvostoliittolaisesta sosialistisesta yhteiskunnasta”, 1948), "Istoritšeski materializm" (”Historiallinen materialismi”, 1950 ja 1954) ja "Osnovy marksistskoi filosofii" (”Marksilaisen filosofian perusteet”, 1959). Kammari sai väitöskirjastaan tiedeakatemian puhemiehistön rahapalkinnon vuonna 1952 ja vuonna 1954 hänelle myönnettiin työn punaisen lipun kunniamerkki. Hänet on haudattu Moskovaan Novodevitšin hautausmaalle.


title: Cundinamarca (valtio)

text: Cundinamarcan vapaa ja itsenäinen valtio () oli lyhytikäinen tunnustamaton valtio nykyisessä Kolumbiassa vuosina 1811–1814.


title: Cundinamarca (valtio)

text: Napoleonin sotien aikaan Espanjan siirtokunnissa oli liikehdintää itsehallinnon puolesta ranskalaisten asettamaa kuningas Joseph Bonapartea vastaan. Vuonna 1811 Bogotan ympäristö julistautui Cundinamarcan valtioksi, jonka nimelliseksi hallitsijaksi valittiin Ferdinand VII. Valtio julistautui itsenäiseksi tasavallaksi vuonna 1813. Cundinamarca ajautui nopeasti konfliktiin toisen vastikään itsenäistyneen valtion, Uuden-Granadan yhdistyneiden provinssien, kanssa. Joulukuussa 1814 Yhdistyneet provinssit liitti Cundinamarcan itseensä.


title: Mustalaiskuningatar

text: Mustalaiskuningatar () on Nicholas Rayn ohjaama yhdysvaltalainen draamaelokuva vuodelta 1956. Elokuvan pääosia näyttelevät Jane Russell ja Cornel Wilde. "Mustalaiskuningatar" kertoo Stephen Torinosta, jonka Marco-veli huijaa järjestettyyn avioliittoon myrskyisän Annie Caldashin kanssa; Annie haluaa avioliiton käyntiin, mutta Stephen ei halua avioliitosta tulevan mitään. Columbia Pictures Corporation oli elokuvan tuotanto- ja levittäjäyhtiönä.


title: Mustalaiskuningatar

text: Elokuvan alkuperäisen käsikirjoituksen kehittelivät Walter Newman ja Nicholas Ray RKO Radio Picturesilla, mutta RKO ei koskaan tehnyt elokuvaa. Lopulta Columbia Pictures halusi tehdä elokuvan Jane Russellin kanssa, mutta studio halusi tehdä muutoksia käsikirjoitukseen. Jesse Lasky Jr. laati lopulta kokonaan elokuvan uuden käsikirjoituksen. Elokuvan tuottajina olivat Harry Tatelman ja Howard Welsch. "Mustalaiskuningatar" kuvattiin Technicolor- ja CinemaScope-elokuvausmenetelmällä. Elokuvan kuvaukset alkoivat 21. heinäkuuta 1955 ja päättyivät 24. elokuuta 1955. "Mustalaiskuningattaren" työnimenä oli "Tambourine".


title: Mustalaiskuningatar

text: "Mustalaiskuningatar" sai Yhdysvaltain ensi-iltansa Los Angelesissa 7. maaliskuuta 1956. Elokuvan Suomen ensi-ilta oli 20. heinäkuuta 1956. Rotten Tomatoes -sivuston mukaan kuuden arvostelun perusteella laskettuna kriitikoiden arvosteluista 83 prosenttia on positiivista. Columbia Tristar julkaisi elokuvan DVD:nä 26. maaliskuuta 2007.


title: Dikobolttioktakarbonyyli

text: Dikobolttioktakarbonyyli tai kobolttikarbonyyli tai oktakarbonyylikoboltti (Co(CO)) on metallikarbonyyleihin kuuluva koboltin organometalliyhdiste. Yhdistettä käytetään orgaanisen kemian teollisuudessa muun muassa hydroformylointireaktioiden katalyyttinä.


title: Dikobolttioktakarbonyyli

text: Huoneenlämpötilassa dikobolttioktakarbonyyli on oranssinkeltaista kiteistä ainetta. Yhdiste ei liukene veteen, mutta liukenee useisiin orgaanisiin liuottimiin. Kiinteässä olomuodossa yhdisteen rakenteessa kumpaakin kobolttiatomia ympäröi viisi karbonyyliligandia. Näistä ligandeista kaksi on sitoutunut kumpaankin kobolttiatomiin muodostaen niin kutsutun siltarakenteen. Liuoksissa yhdisteen rakenne on tasapainossa toisen rakenteen kanssa. Tässä rakenteessa kumpikin kobolttiatomeista on sitoutunut neljään karbonyyliligandiin ja myös kobolttiatomien välillä on sidos. Dikobolttioktakarbonyyli voidaan pelkistää vedyttämällä kobolttitetrakarbonyylihydridiksi. Yhdiste reagoi helposti ilman hapen kanssa.


title: Dikobolttioktakarbonyyli

text: Dikobolttioktakarbonyyliä voidaan valmistaa kuumentamalla hienoksi jauhettua kobolttimetallia tai kobolttikarbonaattia 250–300 °C:n lämpötilaan hiilimonoksidi-ilmakehässä 200–300 bar paineessa. Toinen usein käytetty tapa on kobolttiasetaatin kuumentaminen vedyn ja hiilimonoksidin läsnä ollessa 160 °C:n lämpötilaan sykloheksaaniliuoksessa.


title: Dikobolttioktakarbonyyli

text: Dikobolttioktakarbonyyliä käytetään usein lähtöaineena valmistettaessa muita orgaanisia kobolttiyhdisteitä. Tärkein yhdisteen käyttökohde on kuitenkin käyttö katalyyttinä esimerkiksi hydroformyloinneissa ja Pauson–Khand-reaktioissa.


title: In the Absence of Light

text: In the Absence of Light on suomalaisen goottimetallin yhtyeen The Man-Eating Treen kolmas studioalbumi. Se julkaistiin 20. maaliskuuta 2015 levymerkillä Ranka Kustannus.


title: In the Absence of Light

text: Yhtye aloitti albumin työstämisen elokuussa 2013. Se on The Man-Eating Treen ensimmäinen, jolla laulajana toimii Antti Kumpulainen. Albumi debytoi Suomen virallisen listan sijalla 13.


title: Sidney Marquez Boquiren

text: Sidney Marquez Boquiren (s. 1970 Manila) on filippiiniläinen, vuodesta 1990 Yhdysvalloissa asunut säveltäjä. Hän opiskeli sävellystä Michael Schellen johdolla Butlerin yliopistossa Indianapolisissa, josta hän valmistui musiikin kandidaatiksi vuonna 1992. Hän jatkoi sävellysopintojaan Stephen Jaffen ja Scott Lindrothin johdolla Duken yliopistossa (Durhamissa, Pohjois-Carolina), josta hän sai taiteiden maisterin (1994) ja filosofian tohtorin (1999) arvot.


title: Sidney Marquez Boquiren

text: Boquiren on säveltänyt varsinkin kamariteoksia erilaisille kokoonpanoille sekä vokaalimusiikkia, jonka joukossa on muun muassa lukuisia hengellisiä teoksia. Boquirenin tuotantoon kuuluu myös pianoteoksia ja "Sala'am" cembalolle (1993). Hänen sävellyksiään on esitetty Belgiassa, Ranskassa, Kreikassa, Italiassa, Japanissa, Alankomaissa, Filippiineillä ja Yhdysvalloissa. Hän on muun muassa ollut teoksillaan kahdesti edustettuna Alankomaiden Internationale Gaudeamus Muziekweekillä (2000–01).


title: Sidney Marquez Boquiren

text: Boquiren on myös laulanut bassobaritonina ja toiminut kuoronjohtajana. Vuonna 1998 hänellä oli Durham School of the Artsin säveltäjäresidenssi. Vuodesta 1999 lähtien hän on työskennellyt nykymusiikkikokoonpano Pulsoptionalin kanssa. Hän on lisäksi toiminut opetustehtävissä Duken yliopistossa, Pennsylvanian yliopiston Penn Humanities Forumissa ja Adelphin yliopistossa.


title: Paracryphiaceae

text: Paracryphiaceae on koppisiemenisten Paracryphiales-lahkon ainoa heimo, jossa on joitakin lounaisen Tyynenmeren alueen puita ja pensaita.


title: Paracryphiaceae

text: Heimon kasvit ovat ainavihantia puita tai pensaita, joilla on kierteinen lehtiasento. Nelilukuiset kukat sijaitsevat terttumaisissa kukinnoissa. Sekä verho-, että terälehdet ovat erillisiä. Hetiö on heimossa hyvin vaihteleva; ponnenpuoliskot ovat lokerositeeseen uponneita. Hedelmä on tavallisesti liiteluomainen kota.


title: Paracryphiaceae

text: Paracryphiaceae on kotoisin Filippiineiltä Uuteen-Seelantiin ja Uuteen-Kaledoniaan ulottuvalta alueelta.


title: Paracryphiaceae

text: Heimoon kuuluu kolme sukua ja 36 lajia. Sen jakautuminen eri kehityslinjoiksi on arvioitu alkaneen noin 101 miljoonaa vuotta sitten liitukaudella. Etelä-Ruotsin myöhäisliitukautisista kallioista tunnetaan fossiilisena laji "Silvianthemum suecicum", jonka iäksi arvioidaan noin 83,5 miljoonaa vuotta. Siinä on eräitä piirteitä, jotka viittaavat sukulaisuutta erityisesti nykyisen "Quintinia"-suvun kanssa, joskin eroja on siitepölyssä, heteiden määrässä, ponnen kiinnittymisessä palhoon ja emiön vartaloissa. Samanlaisia piirteitä on samoista kerrostumista löydetyllä "Bertilanthus scanicus" -lajilla. Fossiilit osoittavat, että heimon levinneisyys on menneisyydessä ollut toisenlainen kuin nykyään, tosin on em. fossiilien ajateltu kuuluvan Cornales-lahkoon, mikä sopisi paremmin niiden morfologiaan ja maantieteelliseen levinneisyyteen.


title: Paracryphiaceae

text: Heimon kolmea sukua on systematiikan historiassa heitelty paikasta toiseen ja toisistaan erillään mm. teekasvien (Theaceae), rikkokasvien (Saxifragaceae), kelaskasvien (Celastrales), orjanlaakerikasvien (Aquifoliaceae) ja jopa heimon Trimeniaceae yhteyteen.


title: Paracryphiaceae

text: Suvun 25 ainavihantaa pensas- ja puulajia kasvaa Filippiineillä ja Uudesta-Guineasta Uuteen-Seelantiin ja Uuteen-Kaledoniaan ulottuvalla alueella. Kasveihin kerääntyy alumiinia ja niissä on eräitä iridoideja ja ellaghappoa. Kasvit ovat kilpimäisten suomujen peittämiä. Silmut ovat suomuttomat, ja lehdet ovat tavallisesti sahalaitaiset, korvakkeettomat. Kukinto sijaitsee lehtihangassa (tai terminaalisesti?) ja on haaraton. Kukat voivat olla myös viisilukuisia. Verhiö ei suojaa kukkanuppua ja on erilehtinen, kuten on teriökin. Heteenponnet kiinnittyvät palhoihin tyvestään. Yhislehtinen, 3-5 emilehden muodostama sikiäin on kehänalainen, ja siinä on laitaistukat, joissa on kussakin kolme tai useampia siemenaiheita. Sikiäimen päällä on mesiäinen, ja vartalo on pitkähkö ja tukeva; luotit ovat isoja. Kota on verhiöllinen ja avatuu liiteluomaisesti.


title: Paracryphiaceae

text: Suvun ainoa laji "Paracryphia alticola" kasvaa Uudessa-Kaledoniassa. Sen soluissa on oksalaattikiteitä, ja karvat ovat yksisoluisia. Silmu on suomuinen. Lehdet ovat tavallisesti hammaslaitaiset. Kasvi on sekasopuinen niin, että samassa yksilössä voi olla sekä kaksineuvoisia että hedekukkia (andromonoeekkisyys). Kukinto on terminaalinen ja haarainen, ja kukat ovat perättömiä. Kehälehdet ovat karisevia. Heteitä on 8-11, ja sikiäin koostuu 8-15 yhteen kasvaneesta emilehdestä, joiden keskeltä erilliset vartalot nousevat. Kukassa ei ole mesiäistä. Kussakin emilehdessä on neljä siemenaihetta, joiden nukelluksessa on laitasolukko (krassinukellaattinen eli paksusydäminen siemenaihe). Kota avautuu tyvestä alkaen ja siinä on pysyvä keskipylväs. Siemenet ovat siivellisiä, ja alkeisjuuri on suhteellisen pitkä.


title: Paracryphiaceae

text: Lajin puusolukon anatomiaa on pidetty eräänä primitiivisimmistä koppisiemenisten joukossa.


title: Paracryphiaceae

text: Suku käsittää kymmenen Uudessa-Guineassa, Australian Queenslandissa ja Uudessa-Kaledoniassa kasvavaa, yleensä pientä ja ainavihantaa, puulajia. Soluissa on tavallisesti oksalaattikiteitä, minkä voi nähdä lehtilavan alapinnalla kohoumina. Lehdet ovat tavallisesti kierteisasentoisia, harvoin vastakkaisia, ja lapa on tavallisesti hammaslaitainen. Vähäpätöiset korvakkeet kiinnittyvät varteen. Varsipäätteinen kukkaterttu on haaraton ja pienikukkainen. Kehälehdet ovat tavallisesti ristikkäisiä. Heteet ovat kohdakkain kehälehtien kanssa tai niitä on jopa 12. Palhot tai lokerositeet ovat massiivisia. Kahdesta yhtyneestä emilehdestä muodostuneessa sikiäimessä on kärki-istukka, johon kiinnittyy kaksi tai joskus neljä siemenaihetta. Luotti on kookas ja pallomainen, vartaloton. Hedelmä on muista heimon suvuista poiketen marja, jossa on kaksi siementä; siemenen endospermi voi olla kirjava.


title: Talvirunoja

text: Talvirunoja on Paavo Haavikon runokokoelma vuodelta 1990. Teoksen on kustantanut Art House. Kokoelman teemat ovat ajan kuluminen ja kuolema.


title: Nogai davysy

text: Nogai davysy (Ногай давысы, suomeksi ”Nogain ääni”) on Venäjällä Karatšai-Tšerkessian pääkaupungissa Tšerkesskissä ilmestyvä nogainkielinen sanomalehti.


title: Nogai davysy

text: Lehti ilmestyi vuodesta 1928 lähtien nimellä "Kyzyl Tšerkes" (”Punainen Tšerkessia”) aluksi venäjänkielisen ja vuodesta 1933 tšerkessinkielisen lehden osana. Vuonna 1938 siitä tuli itsenäinen sanomalehti, joka vuonna 1943 sai nimen "Lenin joly" (”Leninin tie”). Vuonna 1973 se ilmestyi kolmesti viikossa 2 300 tuhannen kappaleen painoksena. Nykyisen nimensä lehti sai vuonna 1991.


title: Nogai davysy

text: Nykyään "Nogai davysy" ilmestyy kahdesti viikossa nelisivuisena ja A2-kokoisena. Helmikuussa 2015 sen painos oli 1 800 kappaletta. Lehden aiheita ovat Karatšai-Tšerkessian yhteiskuntaelämä sekä nogaiden historia ja kulttuuri. Julkaisijoina toimivat tasavallan hallitus ja kansalliskokous. Päätoimittaja on Altynai Atuova.


title: Frontier (albumi)

text: Frontier on vuonna 2013 ilmestynyt Circlen albumi, jonka yhtye julkaisi nimellä Falcon (ex-Circle). Lehdistötiedotteen mukaan Circle oli "vuokrannut" oman nimensä vuoden ajaksi toisen yhtyeen käyttöön, levyttäen itse uudella nimellä, koska halusi tehdä musiikkia ilman Circlen identiteetin aiheuttamia ennakko-odotuksia. Vuokrasopimus jatkui vuoden 2013 loppuun saakka, jonka jälkeen yhtye otti käyttöön nimen Circle (ex-Falcon). Samaan aikaan "Frontierin" kanssa ilmestyi aikaisemmin Stench of Decaynä tunnetun yhtyeen albumi "Incarnation", joka julkaistiin Circlen nimellä.


title: Frontier (albumi)

text: Tyyliltään "Frontier" edustaa Circlen aikaisemmasta tuotannosta poiketen 1980-luvun aikuisrock-vaikutteista hard rockia. Singlenä albumilta julkaistiin kappale "Beer and Ribs". Vierailijana levyllä on lukuisten muidenkin kokoonpanojen kanssa yhteistyötä tehnyt Samae Koskinen, joka myös tuotti albumin.


title: Asteranae

text: Asteranae on koppisiemenisiin kuuluva suuri ylälahko, josta voisi käyttää nimitystä yhdisteräiset (Sympetalae) tai asteridit (). Ylälahkoon kuuluu 14 lahkoa ja eräitä Garryales-lahkon yhteyteen vietäviä heimoja, joiden asema ei ole riittävästi vahvistunut (vrt. luettelo alla).


title: Asteranae

text: Ylälahkon kasveissa on usein iridoideja toissijaisen aineenvaihdunnan tuotteina. Tensio- eli vetopuu (rakenteeltaan normaalista poikkeavaa puusolukkoa, joka kehittyy esim. oksaan yläpuolelle eli vetojännityksen puolelle) on hyvin epätavallista. Teriö peittää hetiön ja emiön kukkanupussa. Teriö on usein yhdislehtinen (mistä yhdisteräiset-nimitys), joskin yhdisteräisyys on toisinaan ilmeistä vain kukan varhaisessa kehitysvaiheessa, minkä jälkeen terälehdet kehittyvät erillisiksi. Mesiäinen sijaitsee monesti sikiäimessä. Yhdislehtinen sikiäin koostuu kahdesta emilehdestä, vartaloita on yksi, ja se on pitkä. Siemenaiheet ovat (yleensä) yksikalvoisia, kalvo on paksu ja siinä on endoteeli. Siemenaiheen sydämen eli nukelluksen epidermi eli päällysketto ei ole pysyvä. Siemenkuoressa on eksotesta-kerros (uloin solukerros) jopa silloin kuin siemenaihe on yksikalvoinen, ja sen solut ovat ligninoituneita soluseiniltään. Siemenen ravintovarasto eli endospermi syntyy sellulaarisesti: sen kaikkia solujakoja seuraa soluseinän muodostuminen.


title: Asteranae

text: Asteridien alaryhmiksi erilaistumisen alkuajankohdasta on esitetty erilaisia arvioita. Varhaisimmat sijoittavat sen varhaisliitukauden puoliväliin noin 130 miljoonan vuoden taakse, myöhäisimmät liitukauden lopulle runsaan 80 miljoonan vuoden taakse. Fossiililöydöt eivät ole kovin runsaita. "Eoëpigynium burmensis" on varhaisin ehdokas ylälahkoon kuuluvaksi fossiiliksi ja on ajoitettu 110–97 miljoonaa vuotta vanhaksi, mutta se saattaa edustaa jotain toistakin koppisiemenisryhmää, esim. Saxifragales- tai Myrtales-lahkoa. Cornales ja Ericales ovat saattaneet erilaistua pian asteridien kantaryhmän muodostumisen jälkeen varhaisliitukaudella. Näissä lahkoissa on paljon vaihtelua yhdisteräisyyden asteessa, heteiden määrässä, kehityksessä ja teriöön kiinnittymisessä ja siemenaiheen morfologiassa ja anatomiassa. Jotkin seikat näissä suhteissa muistuttavat Rosanae-ylälahkon piirteitä ja poikkeavat aito- eli euasterideista, joihin muut asteridien lahkot kuuluvat. Ericales ja Cornales sisältävät ne ainoat koppisiemenisheimot, joissa esiintyy sekä iridoideja että ellaghappoa: kanukkakasvit (Cornaceae), Symplocaceae, kanervakasvit (Ericaceae) ja okotillokasvit (Fouquieriaceae).


title: Asteranae

text: Asterideilla yleiset iridoidi-yhdisteet vaikuttavat kasvien ja eläinten välisiin suhteisiin, toisia eläimiä ne karkottavat toisia taas vetävät puoleensa. Kasvissyöjäselkärankaiset maistavat ne kitkerinä ja karttavat niitä sisältäviä kasveja. Sen sijaan monet hyönteiset, etenkin eräät perhostoukat, käyttävät niitä ravinnokseen ja ottavat iridoidit omaan käyttöönsä karkottaakseen saalistajia. Iridoidit voivat vaikuttaa myös kasvien välisiin suhteisiin. Asterideihin kuuluvat loisivat näivekasvit (Orobanchaceae) voivat käyttää niitä isäntäänsä vaikuttamiseen, ja tulikukat ("Verbascum") erittävät niitä juuristaan ja estävät näin kilpailevien kasvien itämisen.


title: Asteranae

text: Kerrannaislehdet ovat suhteellisen harvinaisia yhdisteräisten ylälahkossa. Kun niitä on, lehdykät ovat usein nivelettömiä eivätkä selvästi erillisiä (poikkeuksena araliakasvit). Korvakkeetkin ovat melko epätavallisia. Kukkarakenteessa kehättömyys ja maljamainen pohjus eli hypanthium ovat epätavallisia asterideilla toisin kuin rosideilla (Rosanae). Asteridien kehityshaarassa on kukan vastakohtaisuus voinut syntyä noin viisitoista kertaa, ja myös palautumista säteittäissymmetriaan on tapahtunut Lamiales- ja Dipsacales-lahkoissa. Vastakohtaisissa kukissa voi olla yksi tai harvoin kaksi kannusta.


title: Asteranae

text: Aikaisemmin yhdisteräisiin luettiin vain ne koppisiemeniset, joilla oli kukassaan yhdislehtinen teriö. Tässä niihin katsotaan kuuluviksi myös muutamia heimoja, jotka näyttävän olevan eriteräisiä. Kukan organogeneesitutkimuksissa on ilmennyt, että ainakin joissakin ilmeisen eriteräisissä taksoneissa on kukan varhaisvaiheessa rengasmainen aihe, josta teriö kehittyy. Siten kukka on yhdisteräinen varhaisvaiheessaan. Kuitenkaan ei ole selvää mihin kohtaan asteridien evoluutiopuussa varhainen yhdisteräisyys pitäisi liittää. Lahkoissa Cornales (mm. kanukkakasvit), Apiales (mm. sarjakukkaiskasvit), Asterales (mm. asterikasvit) ja Dipsacales (tesmayrtti- ja kuusamakasvit) ja oliivikasveissa (Oleaceae) ja matarakasveissa (Rubiaceae) on monia edustajia, joilla on kuvatunlainen varhainen yhdisteräisyys. Vaikka niillä terälehdet ovatkin kukan avautuessa erillisiä, voitaneen varhaista yhdisteräisyyttä pitää asteridien ylälahkon synapomorfiana eli yhteisenä kehittyneenä ominaisuutena. Varhaisella yhdisteräisyydellä ja sikiäimen kehänalaisuudella voi olla yhteys, mutta oliivikasveilla on kehänpäällinen sikiäin, vaikka teriö kehittyykin yhteisestä rengasaiheesta.


title: Asteranae

text: Asteranae-ylälahko käsittää seuraavat alaryhmät ja lahkot:


title: Matti Salo

text: Matti Salo (12. joulukuuta 1933 Tampere – 1. joulukuuta 2017 Espoo) oli suomalainen elokuvakriitikko ja -tutkija. Hän työskenteli Suomen elokuva-arkistossa (Kavi) vuoteen 1998, jolloin hän jäi eläkkeelle. Elokuva-arvostelijana hän kirjoitti 1950-luvulta alkaen kritiikkiä "Suomen Sosialidemokraattiin" ja "Päivän Sanomiin" ja myöhemmin muun muassa "Helsingin Sanomiin".


title: Matti Salo

text: Salon gradun aihe oli Joseph Conradin poliittiset romaanit, ja hän jatkoi samasta aiheesta teoksessaan "Viitta ja tikari – johdatus poliittiseen jännityselokuvaan".


title: Dmitri Sinitsyn (yhdistetyn hiihtäjä)

text: Dmitri Vladimirovitš Sinitsyn (; s. 29. lokakuuta 1973 Sverdlovsk) on uransa jo päättänyt venäläinen yhdistetyn hiihtäjä ja MM-mitalisti. Sinitsyn edusti Dinamo Sports Clubia.


title: Dmitri Sinitsyn (yhdistetyn hiihtäjä)

text: Sinitsyn saavutti vuoden 1999 MM-kilpailuista Ramsausta pronssia sekä 15 kilometrin normaalikilpailusta että joukkuekilpailusta. Lisäksi hän oli sprintissä 20:s.


title: Dmitri Sinitsyn (yhdistetyn hiihtäjä)

text: Sinitsyn kilpaili yhdistetyn maailmancupissa vuosina 1997–2001. Hänen parhaaksi sijakseen jäi neljäs tila, jonka hän saavutti kolme kertaa, vuonna 1998 Lillehammerista, vuonna 1999 Schonachista ja vuonna 1999 Zakopanesta.


title: Puhosjärvi

text: Puhosjärvi on Iijoen vesistöalueeseen kuuluva järvi Pudasjärvellä Pohjois-Pohjanmaalla. Järven pinta-ala on 23,68 km², ja sen pinnankorkeus on 176,4 metriä merenpinnan yläpuolella. Puhosjärvi laskee etelässä Välijoen kautta pieneen Kosamonjärveen ja siitä edelleen Puhosjokea pitkin Jaurakkajärveen.


title: Puhosjärvi

text: Rantaviivaa järvellä on 59,18 km. Suurimmat selät ovat Materonselkä ja Isoselkä. Suurimpia saaria ovat puolestaan Partasensaari, Iso Pirttisaari, Hautasaari, Korkiasaari ja Lammassaari. Järvi on melko matala, sillä keskisyvyys on vain 2,99 metriä. Suurin syvyys, 11,5 metriä, on mitattu Materonselältä.


title: Puhosjärvi

text: Puhosjärven vedenlaatu on erinomainen. Järveen laskevat vesistöt ovat koillisesta laskeva Pääjoki ja luoteesta laskeva Lianoja.


title: Dmitri Sinitsyn (jääkiekkoilija)

text: Dmitri Sinitsyn (; s. 17. kesäkuuta 1994 Moskova) on venäläinen jääkiekkoilija, joka edustaa VHL:ssä pelaavaa Metallurg Novokuznetskia. Pelipaikaltaan oikealta laukova Sinitsyn on puolustaja.


title: Dmitri Sinitsyn (jääkiekkoilija)

text: Sinitsyn on Dallas Starsin 183. varaus vuodelta 2012. KHL:ssä hän debytoi kaudella 2014–2015 pelattuaan kauden 2013–2014 WHL:n Regina Patsissa. Sinitsyn on 188 senttimetriä pitkä ja painaa 93 kilogrammaa.


title: Dmitri Sinitsyn

text: Dmitri Sinitsyn () on muun muassa seuraavien henkilöiden nimi:


title: Charlotte Chable

text: Charlotte Chable (s. 31. lokakuuta 1994) on sveitsiläinen alppihiihtäjä, joka edustaa Villars-sur-Ollonia.


title: Charlotte Chable

text: Alppihiihdon maailmancupissa Chable kilpaili ensimmäisen kerran Flachaun pujottelussa tammikuussa 2015. Ensimmäiset maailmancupin pisteensä hän saavutti helmikuussa 2015 oltuaan 11:s Mariborin pujottelussa. Parhaimmillaan hän on sijoittunut yhdeksänneksi Aspenin toisessa pujottelukilpailussa marraskuussa 2015. Vailin / Beaver Creekin MM-kilpailuissa 2015 Chable sijoittui pujottelussa 15:nneksi.


title: Ervin Laszlo

text: Ervin László (synt. 12. toukokuuta 1932, Budapest, Unkari) on unkarilainen systeemi- ja integraaliteoriaan vaikuttanut tieteenfilosofi. Nuorempana hän oli pianisti. László on julkaissut noin 75 kirjaa ja yli 400 artikkelia. Hän on "World Futures: The Journal of General Evolution" -lehden toimittaja ja kvanttitietoisuuden puolestapuhuja. Kirjoittamisen lisäksi László on nauhoittanut useita pianokonserttoja.


title: Ervin Laszlo

text: Lászlón isä oli kengänvalmistaja ja äiti pianisti. László aloitti pianon soiton viisivuotiaana ja teki konserttidebyyttinsä yhdeksän vuotiaana Budabestin Synfonisen Orkesterin kanssa. Sodan loputtua hän saapui Yhdysvaltoihin.


title: Ervin Laszlo

text: László meni naimisiin Caritan Jägerhorn af Spurila kanssa 16. marraskuuta 1956. Toinen heidän kahdesta pojastaan on Alexander Laszlo.


title: Ervin Laszlo

text: Vuonna 1984 hän perusti yhdessä Béla H. Bánáthyn, Riane Eislerin, John Corlissin, Francisco Varelan, Vilmos Csanyin, Gyorgy Kampisin, David Loyen, Jonathan Schullin ja Eric Chaissonin kanssa General Evolutionary Research Groupin. Ryhmä monien alojen tiedemiehiä ja ajattelijoita tapasivat salaa rautaesiripun takana. Heidän päämääränsä oli tutkia olisiko kaaosteoriaa mahdollista käyttää tunnistamaan uusi evoluutioteoria, joka voisi toimia väylänä kohti parempaa maailmaa.


title: Ervin Laszlo

text: Vastauksena kokemuksiinsa Rooman klubista hän perusti Budapestin klubin vuonna 1993. Hänen mukaansa "päähuomio on ihmisten arvojen ja tietoisuuden evoluutiossa, jotka ovat elintärkeitä maailman painopisteiden muuttuessa — kilpajuoksusta rappioon, polarisaatiosta ja tuhosta uusien arvojen ja prioriteettien ajatteluun, kuten myös ohjata nykypäivän muutosta humanismissa, etiikassa ja globaalissa kestävässä kehityksessä".


title: Ervin Laszlo

text: Esseessään, Stanislav Grof vertasi Lászlón työtä Ken Wilberin työhön sanoen "Wilber linjasi, miltä kaiken teorian tulisi näyttää, mutta László loi kaiken teorian."


title: Ervin Laszlo

text: Vuonna 2004 julkaistussa kirjassaan, "Science and the Akashic Field: An Integral Theory of Everything" László esittää informaatiokentän olevan kosmoksen todellisuuspohja. Käyttäen Sanskritin kielen termiä "avaruus", "Akasha", hän kutsuu tätä informaatiokenttää "Akaasikentäksi" tai "A-kentäksi". Hän esittää, että "kvanttityhjiö" (katso Tyhjiötila) on perusenergiaa ja informaatiota kantava kenttä, mikä ei ainoastaan informoi meidän nykyistä universumia, mutta myös kaikkia edellisiä ja nykyisiä universumeja (kollektiivisesti "metaversumeja").


title: Ervin Laszlo

text: László kuvailee kuinka tällainen informaatiokenttä voi selittää miksi universumimme näyttää olevan fine-tuned, jossa voi muodustua galakseja ja tietoisia elämänmuotoja, ja miksi evoluutio on informoitu- eikä satunnaisprosessi. Hän uskoo, että tämä hypoteesi ratkaisee monet ongelmat, jotka nousevat kvanttifysiikasta, erityisesti epälokaalisuuden ja lomittumisen.


title: Ervin Laszlo

text: Hänen viimeisimmän projektinsa tulos on yliopisto, jonka opetus perustuu "integraaliseen" oppimiseen. Yliopisto tarjoaa myös lukiotason opetusta ja jatkuvaan oppimiseen perustuvaa opetusta.


title: Ervin Laszlo

text: László on kirjoittanut omaelämäkerran "Simply Genius! And Other Tales from My Life", jonka Hay House Publishers julkaisi kesäkuussa 2011.


title: Ateenan Akatemia

text: Ateenan Akatemia () on Kreikan kansallinen akatemia, joka toimii Ateenassa. Se on perustettu vuonna 1926. Akatemian tehtävänä on tukea ja edistää tieteitä ja taiteita. Se muun muassa järjestää ja rahoittaa tutkimusprojekteja, harjoittaa yhteistyötä muiden maiden akatemioiden kanssa sekä vaikuttaa tiedepolitiikan alalla. Akatemian jäsenet ovat eri tieteiden ja taiteiden edustajia.


title: Ateenan Akatemia

text: Akatemian rakennus sijaitsee Ateenan keskustassa Akadimían kaupunginosassa Panepistimíou-kadulla. Sen on suunnitellut Theofil Hansen vuonna 1859 ja se valmistui vuonna 1885. Ennen nykyisen akatemian perustamista rakennus oli aiemman niin kutsutun Sinaían akatemian käytössä. Rakennus on osa Theofil ja Christian Hansenin suunnittelemaa trilogiaa, johon kuuluvat myös viereiset Ateenan yliopiston päärakennus sekä Kreikan kansalliskirjasto. Rakennus edustaa uusklassista arkkitehtuuria ja jäljittelee antiikin Ateenan joonialaisen tyylin rakennuksia. Se on yksi Ateenan tunnetuimmista maamerkeistä.


title: Ateenan Akatemia

text: Rakennus on koristeellinen ja sen edustalla on useita kuvapatsaita. Pääsisäänkäynnille johtavan portaikon sivuilla ovat ateenalaisten filosofien Sokrateen ja Platonin patsaat. Pääsisäänkäynnin kummallakin puolella olevien korkeiden pylväiden päissä ovat puolestaan viisaudenjumalatar Athenen ja runotaiteiden jumalan Apollonin patsaat.


title: Ateenan kaupungintalo

text: Ateenan kaupungintalo, oikeammin "Ateenan kunnantalo" ( tai Δημαρχείο της Αθήνας, "Dimarcheío tis Athínas") on Ateenan kunnan hallinnon perinteinen keskuspaikka. Se sijaitsee Kotziá-aukion laidalla, Athinás-kadulla Omónoian kaupunginosassa Ateenan vanhan keskustan pohjoisosassa.


title: Ateenan kaupungintalo

text: Kaupungintalon rakentaminen alkoi vuonna 1871 ja se valmistui vuonna 1874. Rakennuksen suunnitteli arkkitehti Panagiótis Kálkos. Rakennus oli alun perin kaksikerroksinen. Vuonna 1937 siihen lisättiin kolmas kerros. Rakennus edustaa uusklassista arkkitehtuuria ja se on suojeltu historiallisena monumenttina sekä sen arkkitehtuurin että historiallisen merkityksen vuoksi.


title: Ateenan kaupungintalo

text: Vanhaa kaupungintaloa käytetään nykyisin lähinnä seremoniallisiin tilaisuuksiin. Ateenan uusi kaupungintalo sijaitsee Liosíon-kadulla.


title: DigiDoc

text: DigiDoc ("Digital Document") on digitaalinen allekirjoitus- ja kryptograafisten tiedostomuotojen perhe, joka käyttää julkisen avaimen infrastruktuuria ("PKI, public key infrastructure"). Tiedostomuodosta on nykyään kaksi eri muotoa, "DDOC"- ja uudempi "BDOC" versio jonka tarkoitus on korvata ensimmäisen sukupolven DDOC. DigiDocin loi, kehittää ja ylläpitää RIA ("Riigi Infosüsteemi Amet", "Information System Authority of Estonia").


title: DigiDoc

text: Tätä tiedostomuotoa käytetään sähköiseen asiointiin jossa se mahdollistaa allekirjoittamisen ja haluttaessa siirron aikaisen salauksen halutuille asiakirjoille, kuville, äänitiedostoille tai mille tahansa tiedostoille. DigiDoc-allekirjoitettu sisältö voidaan lähettää sähköpostilla, ladata verkkosivulle, toimittaa CD-levyllä postitse tai arkistoida ja siten sillä voidaan korvata perinteinen allekirjoitettu paperi tai vastaava täysin. Nykyään mikään muu olemassa oleva ratkaisu ei tarjoa samaa toiminnallisuutta niissä maissa missä PKI-järjestelmään perustuvalla virallisella tunnisteella on lain takaama asema sähköiseen asiointiin.


title: DigiDoc

text: Teknisesti kyse on tiedostosäiliöstä jonka kryptograafiset operaatiot tehdään kansallisella henkilökortilla, jonka sähköiset varmenteet ovat kortin sirulla turvallisuuden takaamiseksi. Henkilön tunnistus on matemaattinen operaatio eikä tarvitse verkkoyhteyttä. Yleensä tiedostomuoto luodaan henkilökohtaisessa tietokoneessa qDigiDoc ohjelmalla tai web-palvelussa käyttämällä selaimen pluginia, joka tukee PKCS 11 rajapintaa. Allekirjoitusta tehtäessä varmenteiden voimassaolo tarkistetaan OCSP-palvelusta ja kopio sen allekirjoitetusta vastauksesta sisällytetään säiliöön myöhempää oikeellisuuden varmistamista varten.


title: DigiDoc

text: Nykyisellään Viron- ja Suomen valtioiden myöntämät kortit toimivat qDigiDoc-ohjelmaversion 3.x ja sitä myöhempien versioiden kanssa. Web palvelut käyttävät myös henkilökorttia istunnon tunnistamiseen tunnistusvarmenteella, joka on myös tallennettu kortille.


title: DigiDoc

text: BDOC ("Binary Document") viimeisin versio on 2.1 ja se pohjautuu ETSI's ASiC allekirjoitussäilö standardeihin. Tiedostomuoto on virallinen Viron valtion standardi "EVS 821:2014". Sen tiedoston tarkenne on codice_1.


title: DigiDoc

text: DDOC ("Digital document") on ensimmäisen sukupolven DigiDoc tiedostomuoto. Sen tiedoston tarkenne on codice_2.


title: DigiDoc

text: Allekirjoittajia voi olla yksi tai useampi.


title: DigiDoc

text: Salauksen käyttö on järkevää vain lyhytaikaisesti, sillä yleensä salausavain on tallennettu fyysiselle kortille eikä siitä voi turvallisuus- ja riskienhallinnan syistä ottaa kopiota. Kortin tuhoutuessa tai vanhetessa ei DigiDoc-säiliön oikeakaan vastaanottaja saa sitä auki. Tästä syystä salausta käytetään yleensä vain siirron aikana.


title: DigiDoc

text: Yleisimmin käytetty menetelmän sovellus on qDigiDoc graafisen käyttöliittymän sovellus, joka on saatavilla Microsoftin Windowsille, Applen Mac OSX:lle ja eri Linux jakeluille. qDigiDoc on avoimen lisenssin ohjelma joka asennetaan ja jota käytetään maksutta sen kotisivulta. Applen iPad-tabletille ja Windows-puhelimille on saatavilla omat sovelluksensa.


title: DigiDoc

text: Eri ohjelmointikielet ovat tuettuina DigiDoc-tiedostomuodon käsittelyyn, mukaan lukien C++, C, Java ja .NET kielet.


title: Ateenan konserttitalo

text: Ateenan konserttitalo (; myös "Megaron Musikis") on Ateenan suurin musiikkitalo. Se sijaitsee Vasilíssis Sofías -valtakadulla Plateía Mavílin kaupunginosassa kaupungin keskustan itäpuolella. Talossa järjestetään paitsi konsertteja myös muun muassa teatteri- ja oopperanäytäntöjä, baletti- ja muita tanssiesityksiä sekä luentoja. Konserttitalon omistaa Etairía ton Fílon tis Mousikís (Eταιρία των Φίλων της Mουσικής, ”Musiikin ystävien yhdistys”).


title: Ateenan konserttitalo

text: Konserttitalo otettiin käyttöön vuonna 1991. Tuolloin siinä oli kaksi salia. Vuonna 2004 valmistui talon laajennus, jonka seurauksena siinä on nykyisin neljä salia: Chrístos Lamprákis -sali (1 961 paikkaa), Dimítris Mitrópoulos -sali (494 paikkaa), Alexándra Triánti -sali (1 750 paikkaa) sekä pienempi Níkos Skalkótas -sali. Talossa toimii myös Lílian Voudoúrin musiikkikirjasto.


title: Ateenan konserttitalo

text: Rakennuksen mukaan on nimetty sen lähellä sijaitseva Mégaro Mousikíksen metroasema.


title: Kickin’ It

text: Kickin' It on yhdysvaltalainen taistelulajien inspiroima tilannekomediasarja, jonka on luonut Jim O'Doherty. Se alkoi Disney XD-kaapelikanavalla 13. kesäkuuta 2011, muuten julkaisupäivät vaihtelivat maan mukaan. Sarjasta on julkaistu neljä tuotantokautta ja neljäs kausi tuotettiin vuonna 2014.


title: Kickin’ It

text: Taistelulajeja opettavan Bobby Wasabi-koulun oppilaat ja heidän senseinsä taistelevat pelastaakseen harjoittelupaikkansa. He ystävystyvät taitavan Jackin kanssa, joka opettaa heille asioita elämästä, karatesta ja ystävyydestä. Hänen avullaan dōjōn maine saadaan pelastettua.


title: Nickerie

text: Nickerie on yksi Surinamen kymmenestä piiristä. Piiri sijaitsee maan rannikon länsiosassa. Alue rajoittuu pohjoisessa Atlantin valtamereen, idässä Coronien piiriin, etelässä Sipaliwinin piiriin ja lännessä Guyanaan. Piirin pääkaupunki on Nieuw-Nickerie. Alueen väkiluku oli vuoden 2012 väestönlaskennassa 34 233 ja pinta-ala on 5 353 km.


title: Nickerie

text: Alueella viljellään pääasiassa banaania ja riisiä.


title: Incarnation

text: Incarnation on vuonna 2013 ilmestynyt Circlen studioalbumi. Levyllä ei kuitenkaan soita aikaisemmin Circlenä tunnettu yhtye, vaan Stench of Decay -niminen death metal -yhtye. Taustalla oli Circlen päätös "vuokrata" nimensä vuoden ajaksi ja toimia itse nimellä Falcon (ex-Circle).


title: Incarnation

text: Alkuperäisenä ideana oli tarjota Circlen brändi tuntemattomille muusikoille, mutta lopulta valinta osui Porissa vuonna 2004 perustettuun death metal -ryhmään Stench of Decay, jota vahvistettiin kitaristi Ville Valavuolla. Circlen johtohahmo Jussi Lehtisalo pyysi yhtyettä tekemään ”levyn, jota he eivät itse pystyisi tekemään.” Stench of Decay oli aikaisemmin julkaissut yhden albumin vuonna 2011. Samaan aikaan "Incarnationin" kanssa kanssa ilmestyi Falcon (ex-Circle):n albumi "Frontier".


title: Ateenan rautatieasema

text: Ateenan rautatieasema (), perinteisesti Lárisan asema (Σταθμός Λαρίσης, "Stathmós Larísis") on Ateenan kaupungin päärautatieasema Kreikassa. Asema sijaitsee siitä nimensä saaneessa Stathmós Larísiksen kaupunginosassa Ateenan keskustan luoteispuolella.


title: Ateenan rautatieasema

text: Asema on avattu vuonna 1904. Tuolloin rata kulki Ateenasta Lárisaan, mistä asema on saanut vanhan nimensä. Nykyinen asema on muodostunut vuonna 2005 yhdistämällä kaksi erillistä vierekkäin sijainnutta asemaa, pohjoiseen suuntautunutta liikennettä palvellut Lárisan asema ja etelään suuntautunutta liikennettä vuodesta 1884 palvennut Peloponnesoksen asema (Σταθμός Πελοποννήσου, Stathmós Peloponnísou). Jälkimmäinen asemarakennus on nykyään tyhjillään vailla käyttöä. Historiallisista syistä koko asema tunnetaan usein edelleen Lárisan aseman nimellä, vaikka myös Lárisassa on Lárisan rautatieasema.


title: Ateenan rautatieasema

text: Aiemmin asema toimi muun muassa Idän pikajunan ("Orient Express") Calais–Ateena-reitin pääteasemana.


title: Ateenan rautatieasema

text: Ateenan rautatieasema on vaatimaton ja pienikokoinen kaupungin kokoon nähden ja sijaitsee suhteellisen kaukana ydinkeskustasta, noin kaksi kilometriä luoteeseen Sýntagma-aukiolta. Asemalla on 9 laituriraidetta. Viime vuosina asemaa on kunnostettu ja siihen on rakennettu uusia raiteita.


title: Ateenan rautatieasema

text: Asemalta kulkee TrainOSE:n Intercity-kaukojunia Lárisan kautta Thessalonikiin sekä proastiakós-paikallisjunia muun muassa Pireukseen, Chalkídaan ja Áno Liósiaan. Asemalta on yhteys SKA:n aseman kautta muun muassa Ateenan lentoasemalle (Aerodrómio) sekä Kiátoon. Thessalonikista on yhteys muun muassa Alexandroúpoliin sekä kansainvälinen yhteys Sofiaan ja Belgradiin.


title: Ateenan rautatieasema

text: Aseman lähellä sijaitsee Ateenan metron asema Stathmós Larísis, joka on ollut käytössä vuodesta 2000. Sen kautta kulkee metron Linja 2, jolla pääsee muun muassa kaupungin ydinkeskustaan.


title: Devin Hester

text: Devin Devorris Hester (s. 4. marraskuuta 1982 Riviera Beach, Florida) on yhdysvaltalainen aktiiviuransa lopettanut amerikkalaisen jalkapallon pelaaja. Hän oli pelipaikaltaan laitahyökkääjä. Hester pelasi NFL-liigassa 11 kautta, edustaen neljää seuraa. Hester tunnetaan yhtenä NFL:n kaikkien aikojen parhaista potkunpalauttajista, ja hän pitää hallussaan useita aiheeseen liittyviä ennätyksiä. Hänet on valittu neljästi NFL:n tähdistöotteluun Pro Bowliin.


title: Devin Hester

text: Ennen ammattilaisuraansa Hester pelasi yliopistojalkapalloa Miamin yliopiston joukkueessa. Chicago Bears varasi hänet toisella kierroksella vuoden 2006 . Bearsissa Hester eteni parhaimmillaan Super Bowliin kaudella 2006. Hester pelasi Bearsissa kahdeksan kautta, minkä jälkeen hän jäi ilman pelaajasopimusta.


title: Devin Hester

text: Hester teki kolmivuotisen pelaajasopimuksen Atlanta Falconsin kanssa syyskuussa 2014. Hän oli loukkaantumisen takia sivussa suurimman osan kaudesta 2015 ja Falcons irtisanoi Hesterin sopimuksen kauden päätteeksi. Kaudeksi 2016 Hester teki sopimuksen Baltimore Ravensin kanssa, mutta hänet vapautettiin sopimuksestaan ennen kauden loppua, mikä mahdollisti siirtymisen mestaruutta tavoitelleeseen Seattle Seahawksiin. Seahawks hävisi konferenssifinaaleissa Falconsille ja pelin jälkeen Hester ilmoitti lopettavansa uransa.


title: Para (Suriname)

text: Para on yksi Surinamen kymmenestä piiristä. Piirin pääkaupunki on Onverwacht. Alueen väkiluku oli vuoden 2012 väestönlaskennassa 24 700 ja pinta-ala on 5 393 km. Alue on Surinamen kaivos- ja metsätaloustoiminnan keskus.


title: Para (Suriname)

text: Juutalaisten autonomiseksi territorioksi 1600-luvulla perustettu ja 1832 lopullisesti tuhoutunut Jodensavanne sijaitsi nykyisellä piirin alueella.


title: Zappeion

text: Zappeion (kath. Ζάππειον) eli Záppeio () on näyttely- ja kokouspalatsi, joka sijaitsee Ateenan keskustassa Kansallispuutarhan eteläpuolella.


title: Zappeion

text: Zappeion rakennettiin alun perin maatalous- ja teollisuustuotteiden näyttelyitä varten sekä myös niin kutsuttuja Zappaan olympialaisia silmällä pitäen. Sen rahoitti Evángelos Záppas, josta rakennus on saanut nimensä, ja suunnitteli arkkitehti Theofil Hansen. Zappeionin rakennustyöt alkoivat vuonna 1874 ja se valmistui vuonna 1888. Suurikokoinen rakennus edustaa uusklassista arkkitehtuuria ja on sen huomattavimpia edustajia Ateenassa. Rakennus on Euroopan ensimmäisiä, joka oli varta vasten suunniteltu kokouksia ja näyttelyitä varten. Samaan aikaan rakennettu ja samoin Hansenin suunnittelema Itävallan parlamenttitalo noudattaa muodoiltaan Zappeionin perusajatuksia.


title: Zappeion

text: Rakennus toimi vuoden 1896 olympialaisissa miekkailukeskuksena, vuoden 1906 kesäolympialaisissa kisakylänä ja vuoden 2004 kesäolympialaisissa lehdistökeskuksena. Kreikan EY-liittymissopimus allekirjoitettiin rakennuksessa vuonna 1979. Kreikan EU-puheenjohtajuuden aikana rakennus toimi puheenjohtajuuden päämajana.


title: Zappeion

text: Nykyisin rakennusta käytetään sekä julkisiin että yksityisiin kokouksiin ja juhlatilaisuuksiin sekä erilaisiin kaupallisiin tilaisuuksiin. Rakennuksessa on 16 erikokoista salia sekä peristyylipiha, yhteensä noin 4 000 neliömetriä kokous- ja näyttelytilaa.


title: Zappeion

text: Zappeionin ympärillä oleva kaupunginosa on saanut rakennuksesta nimen Záppeio, ja sen ympärillä olevaa puistoaluetta kutsutaan Záppeion puistoksi.


title: Paramaribon piiri

text: Paramaribo on yksi Surinamen kymmenestä piiristä. Piiri koostuu maan pääkaupunki Paramaribosta ja sen lähialueista. Vuoden 2012 väestönlaskennassa alueella oli 240 924 asukasta, joka on lähes puolet maan väkiluvusta. Piirin pinta-ala on 183 neliökilometriä ja piiri on maan pinta-alaltaan pienin.


title: Paramaribon piiri

text: Paramaribon piiri on jaettu 12 kuntaa vastaavaan alueeseen (). Käytännössä alueet toimivat Paramaribon kaupunginosina. Alueet ovat:


title: Saramacca

text: Saramacca on yksi Surinamen kymmenestä piiristä. Piiri sijaitsee maan pohjoisosissa Atlantin valtameren rannikolla. Piirin pääkaupunki on Groningen. Vuoden 2012 väestönlaskennassa piirin väkiluku oli 17 480. Piirin pinta-ala on 3 636 km.


title: Saramacca

text: Alue on tunnettu linnuistaan, piirin alueella elää esimerkiksi tukaaneja, papukaijoja ja harjakotinkoja.


title: Wanica

text: Wanica on Surinamen piiri maan koillisosissa. Piirin pinta-ala on 443 km ja väkiluku oli vuoden 2012 väestönlaskennassa 118 222. Wanica on Surinamen väkiluvultaan toiseksi suurin ja pinta-alaltaan toiseksi pienin piiri. Piirin pääkaupunki on Lelydorp.


title: Antti Lastu

text: Anton (Antti) Agapetus Lastu, sukunimi aik. "Lindqvist" (27. kesäkuuta 1882 Merikarvia – 20. marraskuuta 1970 Pori) oli suomalainen kansakoulunopettaja ja sosialidemokraattien kansanedustaja.


title: Antti Lastu

text:
Lastun vanhemmat olivat kalastaja Aaron Lindqvist ja Anna Aittamäki. Hän kävi kansakoulun ja valmistui opettajaksi 1905 Sortavalan opettajaseminaarista. Lastu työskenteli kansakoulunopettajana Viipurin maalaiskunnassa 1910–1911, oli Suomen sisällissodan jälkeen vankilassa poliittisista syistä 1918–1920 ja toimi sitten kansakoulunopettajana Siikaisissa 1920–1921, Ulvilassa sekä Porissa 1921–1952. Hän toimi lisäksi sosialidemokraattisen puolueen puhujana ja luennoitsijana ja oli myös rakennusmestarina opettajantoimensa rinnalla.
Lastu oli sosialidemokraattien kansanedustajana 1933–1939 ja toistamiseen helmikuusta huhtikuulle 1945 edustaen Turun läänin pohjoista vaalipiiriä. Hän tuli eduskuntaan helmikuussa 1945 kansanedustaja Väinö Tannerin tilalle. Lastu oli presidentin valitsijamiehenä vuosien 1937, 1940 ja 1943 presidentinvaaleissa. Hän oli Porin seudun työväen sivistysjärjestön puheenjohtajana.


title: Kaskisten satama

text: Kaskisten satama on Suomen Kaskisissa sijaitseva satama, jonka liikenneyhteyksiä ovat kantatie 67 ja Suupohjan rata. Satama käsittelee noin 1,1 miljoonaa tonnia tavaraa vuodessa. Kaskisten sataman väyläsyvyys on 9,0 metriä. Kaskisten satamaan johtaa syvä ja suojattu väylä, joka oli tunnettu jo keskiajalla. Satamasta viedään pääasiassa sahatavaraa, sellua ja termomekaanista hierrettä.


title: Kalle Kulmala

text: Kaarlo (Kalle) Albert Kulmala (27. syyskuuta 1891 Tammela – 4. marraskuuta 1936 Tukholma) oli suomalainen maanviljelijä ja Työväen ja pienviljelijäin puolueen kansanedustaja.


title: Kalle Kulmala

text: Kulmalan vanhemmat olivat pienviljelijä Kaarle Kulmala ja Serafia Enqvist. Hän kävi kansakoulun ja suoritti 1932–1935 maatalouskoulun Petroskoissa.


title: Kalle Kulmala

text: Kulmala oli vankilassa poliittisista syistä Suomen sisällissodan jälkeen 1918–1920. Hän oli maataloustöissä kotitilallaan Kuusjoella ja maanviljelijänä 1925–1930. Puolustusvaliokunnan jäsenenä hän vieraili 1927 Tuusulassa suojeluskuntien päällystöopistolla.


title: Kalle Kulmala

text:
Kulmala siirtyi Neuvostoliittoon 1931 ja oli siellä Repolan neuvostotilan ja Repolan kombinaatin palveluksessa 1932–1934. Hän toimi Neuvostoliiton kommunistisen puolueen Karjalan aluekomitean sihteerinä 1935, palasi Suomeen 1935 ja siirtyi 1936 Ruotsiin jossa hän myös kuoli.
Kulmala oli Työväen ja pienviljelijäin vaaliliiton kansanedustajana 1924–1927 ja Työväen ja pienviljelijäin puolueen kansanedustajana 1927–1930 edustaen Turun läänin eteläistä vaalipiiriä. Hän oli Kuusjoen kunnanvaltuuston jäsenenä ja kuului Suomen kommunistisen puolueen keskuskomiteaan.


title: Uponnut aarre

text: Uponnut aarre () on vuonna 1955 ensi-iltansa saanut John Sturgesin ohjaama yhdysvaltalainen seikkailuelokuva, jonka pääosaa näyttelee Jane Russell. Elokuvan muissa rooleissa ovat muun muassa Richard Egan, Gilbert Roland ja Lori Nelson. "Uponnut aarre" perustuu Hugh Kingin ja Robert B. Baileyn tarinaan, jonka pohjalta Walter Newman laati elokuvan käsikirjoituksen. Elokuvan tuotti Harry Tatelman, jonka ensimmäinen tuottajan työ "Uponnut aarre" oli. RKO Radio Pictures oli elokuvan tuotanto- ja levittäjäyhtiönä.


title: Uponnut aarre

text:
Johnny Grant (Richard Egan) kuljettaa turisteja veneellä Havannassa ja sukeltaa yhdessä yhtiökumppaninsa Dominic Casadan (Gilbert Roland) kanssa. Yhdellä sukelluskerralla Johnny törmää vuonna 1640 uponneeseen espanjalaiseen kaljuunaan ja saa muutaman arvoesineen mukaansa. Se tuo paikalle hainmetsästäjiä, joita johtaa Rico Arrera (Joseph Calleia) ja joilla on muutakin mielessä kuin hait. Saadakseen kunnon sukellusvarusteet Johnny ylipuhuu vaimonsa Theresan (Jane Russell), jotta hän saa veneensä myytyä. Samaan aikaan Dominic yrittää etsiä amerikkalaista miljonääriä, jolla on iso jahti. Hän löytää vain tämän sihteerin Gloria Warnerin (Lori Nelson), mutta jahti on tämän nimissä. Mukaan tulee pappi, isä Cannon (Robert Keith), joka kertoo todellisesta aarrelaivasta, jossa on kultaharkkoja ja luonnollisen kokoinen kultainen madonna. Rico miehineen ilmestyy jälleen paikalle ja taistelu uponneesta aarteesta alkaa.
RKO osti Hugh Kingin ja Robert B. Baileyn tarinan elokuvaoikeudet huhtikuussa 1953. RKO palkkasi Kingin ja Baileyn elokuvan käsikirjoittajiksi, mutta ainoastaan Walter Newman mainitaan elokuvan alkuteksteissä käsikirjoittajana. RKO lainasi Universal Studiosin sopimusnäyttelijä Lori Nelsonia elokuvaan. Elokuvan kuvaukset alkoivat 2. joulukuuta 1953 Havaijilla, jonne vietiin Hollywoodissa rakennetut elokuvan lavasteet. Kuusi viikkoa kestäneet huono sää ja myrsky tuhosivat Havaijilla sijainneet lavasteet, jonka johdosta elokuvan tuotanto siirtyi Hollywoodiin, jossa lavasteet rakennettiin uudelleen. "Uponnut aarre" kuvattiin SuperScope- ja Technicolor-elokuvausmenetelmillä. Elokuva oli RKO:n ensimmäinen SuperScope-elokuva. Elokuvan työnimenä oli "The Big Rainbow". Havaijin ja Hollywoodin lisäksi elokuvaa kuvattiin Meksikossa ja Karibialla. Elokuvan kuvaukset kestivät helmikuun loppuun 1954. "Uponnut aarre" -elokuvan tekeminen maksoi RKO:lle kaksi miljoonaa dollaria.


title: Uponnut aarre

text: "Uponnut aarre" sai ensi-iltansa 10. tammikuuta 1955 Floridan Silver Springsin kunnallishallinnottomalla alueella, joka sijaitsee lähellä Ocalan kaupunkia. Ensi-illan kutsuvieraat seurasivat elokuvaa vedessä – veden alla ja uiden. Elokuva sai maanlaajuisen ensi-iltansa Yhdysvalloissa 9. helmikuuta 1955. Elokuvan Suomen ensi-ilta oli 21. lokakuuta 1955. Elokuvassa esiintyneestä ”Cherry Pink and Apple Blossom White” -kappaleesta tuli suuri hitti. Ilmestymisvuonnaan "Uponnut aarre" tuotti 2,2 miljoonan dollarin lipputulot Yhdysvalloissa.


title: Jaakko Liedes

text: Jaakko Arvid Liedes (5. kesäkuuta 1886 Ii – 15. toukokuuta 1958 Oulu) oli suomalainen pienviljelijä, kirvesmies ja Työväen ja pienviljelijäin puolueen kansanedustaja.


title: Jaakko Liedes

text: Liedeksen vanhemmat olivat maanviljelijä Kaarlo Liedes ja Margareta Mikkola. Hän kävi kansakoulun ja kaksi vuotta käsityökoulua.


title: Jaakko Liedes

text:
Liedes toimi puuseppänä, satamatyömiehenä ja höyrypurren perämiehenä. Hän oli pienviljelijä Iissä 1910–1958, teki kirvesmiehen töitä ja oli Iin satamatyöosuuskunnan toimitusjohtajana 1915–1925. Liedes oli vankilassa poliittisista syistä Suomen sisällissodan jälkeen 1918 ja uudelleen hänet tuomittiin 1930 ns. kommunistilakien perusteella ja hän oli Tammisaaren vankilassa 1930–1933.
Liedes oli Työväen ja pienviljelijäin vaaliliiton kansanedustajana 1924–1927 ja Työväen ja pienviljelijäin puolueen kansanedustajana 1927–1930 edustaen Oulun läänin pohjoista vaalipiiriä. Hän oli Iin kunnanvaltuuston ja kunnanhallituksen puheenjohtajana.


title: Jaakko Liedes

text: Jaakko Liedes oli naimisissa vuodesta 1909 Hanna Järvenpään kanssa. Heidän lapsiaan olivat SKDL:n kansanedustajana toiminut Pentti Liedes, joka kuului Suomen kommunistisen puolueen ns. taistolaiseen vähemmistöön, sekä Neuvostoliittoon asettunut kirjailija Ahti Liedes.


title: Brad Stevens

text: Bradley Kent ”Brad” Stevens (s. 22. lokakuuta 1976 Indianapolis, Indiana) on yhdysvaltalainen koripallovalmentaja. Hän on vuodesta 2013 lähtien toiminut NBA-seura Boston Celticsin päävalmentajana.


title: Brad Stevens

text: Ennen NBA-pestiään Stevens oli vuosina 2001–2013 Butlerin yliopiston joukkueen valmennustiimissä, ensin apuvalmentajan roolissa ja vuodesta 2007 lähtien päävalmentajana. Stevensin johdolla pieni Butler eteni kahdesti peräkkäin vuosina 2010 ja 2011 NCAA-lopputurnauksen finaaliin.


title: Durango (kaupunki)

text: Durango on Durangon osavaltion pääkaupunki Meksikossa. Vuonna 2014 siellä oli 565 300 asukasta.


title: Durango (kaupunki)

text: Kaupunki sijaitsee Sierra Madren rehevässä laaksossa. Siirtomaa-ajoista asti se on tunnettu kuumista lähteistään, joita käytettiin terveyskylpyihin.


title: Pekka Strengell

text: Pekka Strengell, sukunimi aik. "Renkeli" (28. heinäkuuta 1882 Suonenjoki – 4. maaliskuuta 1965 Suonenjoki) oli suomalainen maanviljelijä ja Työväen ja pienviljelijäin puolueen kansanedustaja.


title: Pekka Strengell

text:
Strengellin vanhemmat olivat torppari Aatami Renkeli ja Riitta Johanna Galenius. Hän oli tehtaantyömiehenä 1893–1907 ja sen jälkeen torpparina ja maanviljelijänä Suonenjoella. Strengell tuomittiin 1930 ns. kommunistilakien perusteella ja hän oli vankilassa 1930–1932.
Strengell oli Työväen ja pienviljelijäin vaaliliiton kansanedustajana 1924–1927 ja Työväen ja pienviljelijäin puolueen kansanedustajana 1928–1930 edustaen Kuopion läänin läntistä vaalipiiriä. Strengell tuli eduskuntaan 1924 edustajanpaikkansa menettäneen Bruno Tenhusen tilalle ja 1928 edustajanpaikkansa menettäneen Yrjö Enteen tilalle. Hän oli Suonenjoen kunnanvaltuuston jäsenenä ja kuului Osuusliike Kallan ja Sisä-Savon osuusliikkeen hallintoneuvostoon ja edustajistoon.


title: María Ólafsdóttir

text: María Ólafsdóttir (s. 21. maaliskuuta 1993) on islantilainen laulaja. Hän voitti vuonna 2015 Islannin euroviisukarsinnat ja pääsi edustamaan maataan Eurovision laulukilpailussa 2015 kappaleella "Unbroken". Hän ei selviytynyt laulukilpailun finaaliin.


title: Nollaenergiauniversumi

text: Nollaenergiauniversumi on teoria, joka esittää että kaikkeuden kokonaisenergia on täsmälleen nolla. Universumin materiamuodossa oleva positiivinen energia kumoutuu täydellisesti kaikkeuden gravitaatiomuodossa olevalla negatiivisella energialla .


title: Nollaenergiauniversumi

text: Teorian esitti vuonna 1854 William Thomson:


title: Nollaenergiauniversumi

text:
Vuonna 1854 Thomson oli omaksunut näkökannan, jonka mukaan 'painovoiman potentiaalienergia saattaa olla todellisuudessa kaiken liikkeen, lämmön ja valon täydellinen korrelaatti nykyisessä maailmankaikkeudessa'. Toisin sanoen painovoiman potentiaalienergia olisi ' universumin kaiken energian alkuperäismuoto'. Tällainen spekulaatio varmisti hänen teologiansa luonnosta, jossa Jumala oli alussa luonut absoluuttisella voimallaan energian nimeltä "ex nihilo" ja oli ylläpitänyt sen määrän.
Kosmisen inflaation yleinen ominaisuus on inflaatio-alueen sisällä säilyvä tasapaino negatiivisen gravitaatio-energian ja inflaton kentän positiivisen energian välillä. Tästä seuraa inflaation jälkeinen universumi, jossa energia tiheys on mitättömän pieni tai nolla. Tämä universumin totaalienergiabudjetin tasapaino mahdollistaa kosmisen inflaation loputtoman kasvumahdollisuuden. Kosmisen inflaation aikana inflaatio-energia virtaa gravitaatiokentästä (tai geometriasta) inflatonkenttään. Gravitaatio-energian kokonaismäärä laskee (tulee enemmän negatiiviseksi) ja inflatonkentän kokonaisenergia nousee (tulee enemmän positiiviseksi). Kuitenkin kunkin omat energiatiheydet pysyvät vakiona ja vastakaisina, koska alueessa tapahtuu inflaatiota. Näin ollen kosminen inflaatio selittää omituiset materian ja gravitaatio-energian pois pyyhkiytymiset kosmologisessa mittakaavassa, mikä on johdomukaisesti todettu astronomisissa havainnoissa.


title: Nollaenergiauniversumi

text: Kvanttimekaniikan epätarkkuusperiaatteesta johtuen energiahäilyväisyydet, kuten elektroni ja sen antihiukkanen, positroni, voivat spontaanisti ilmestyä tyhjiöavaruudesta, mutta niiden pitää myös hävitä nopeasti. Mitä pienempi on hiukkasen energia, sitä pidempää se voi olla olemassa. Gravitaatiokentällä on negatiivinen energia. Materialla on taas positiivinen energia. Mikäli nämä kaksi arvo mitätöivät toisensa, se edellyttäen Universumin täydellistä litteyttä (ei lainkaan kaarevuutta). Tässä tapauksessa Universumilla on nollaenergiatilassa ja voi teorettisesti kestää ikuisuuden.


title: Nollaenergiauniversumi

text: Stephen Hawking kirjoittaa vuonna 2010 julkaistussa kirjassaan "Suuri suunnitelma": "Jos universumin kokonaisenergian pitää pysyä ikuisesti nollana, mutta vartalon luominen vaatii energiaa, kuinka koko universumi voi olla luotu tyhjästä? Tämän takia voimassa täytyy olla laki kuten gravitaatio. Koska gravitaatio on puoleensa vetävä voima, gravitaatio-energia on negatiivinen: gravitaatiollisesti sidotun systeemin, kuten Maa ja kuu, erottaminen vaatii työtä (energiaa). Tämä negatiivinen energia voi tasapainottaa positiivista energiaa, jota tarvitaan materian luomiseen, mutta ei siinä kaikki. Esimerkiksi koko Maapallon negatiivinen gravitaatio-energia on vähemmän kuin biljoonasosa Maapallon materiaalihiukkasten positiivisesta energiasta. Kappaleella, kuten tähdellä tulee olemaan enemmän negatiivista gravitaatio-energiaa ja mitä pienempi se on (mitä lähempänä yksittäiset osat ovat toisiaan), sitä suurempi tulee olemaan negatiivinen gravitaatio-energia. Jotta negatiivinen gravitaatio-energia voi tulla suuremmaksi (suuruudeltaan) kuin materian positiivinen energia, tähti romahtaa mustaksi aukoksi omaten positiivisen energian. Tästä syystä tyhjiöavaruus on tasapainossa. Kappaleet, kuten tähdet tai mustat aukot eivät voi syntyä tyhjästä, mutta koko universumi voi."


title: Adam Silver

text: Adam Silver (s. 25. huhtikuuta 1962 Rye, New York) on yhdysvaltalainen lakimies ja NBA-koripalloliigan komissaari.


title: Adam Silver

text: Silver on toiminut NBA-komissaarina helmikuusta 2014 lähtien, tasan 30 vuotta tehtävässä toimineen David Sternin jäätyä eläkkeelle. NBA-organisaatiossa Silver on työskennellyt erinäisissä tehtävissä vuodesta 1992 lähtien.


title: Adam Silver

text: Silver on opiskellut Duken yliopistossa ja Chicagon yliopistossa.


title: Irish American Athletic Club

text: Irish American Athletic Club (IAAC), alkujaan Greater New York Irish Athletic Association (GNYIAA) oli yhdysvaltalainen urheiluseura, joka perustettiin 1897 erityisesti irlantilaisia ja gaelilaisia urheilulajeja varten. Siitä muodostui kuitenkin 1900-luvun ensimmäisten vuosikymmenien yleisurheilun mahtiseura. Sen kilpailijat voittivat useita olympiakultia ja tekivät useita maailmanennätyksiä. IAAC:n riveissä kilpaili irlantilaistaustaisten lisäksi urheilijoita myös monista muista maista.


title: Irish American Athletic Club

text: IAAC:n edeltäjän Greater New York Irish Athletic Associationin perusti vuonna 1897 irlantilainen Patrick J. Conway. Sen tarkoituksena oli Conwayn mukaan tukea irlantilaisten urheiluharrastusta ja edistää gaelilaisia urheilulajeja, kuten gaelilaista jalkapalloa ja hurlingia. Limerickistä kotoisin ollut Conway oli muuttanut Yhdysvaltoihin 12-vuotiaana, ja hän toimi seuran puheenjohtajana usean vuoden ajan. GNYIAA:n perustajat ostivat 9 000 dollarilla maata Queensin syrjäisestä osasta Laurel Hillistä Long Island Cityn rajalta. He rakennuttivat sinne 48 000 dollarilla Celtic Park -nimisen urheilukentän.


title: Irish American Athletic Club

text: GNYIAA keskittyi yleisurheiluun, vaikka se vuokrasi kenttää myös muiden lajien käyttöön. Ruotsalaissyntyinen Ernie Hjertberg palkattiin pian sen valmentajaksi, jona hän alkoi kehittää seuraa Yhdysvaltain menestyneimpien joukkoon. Hjertberg valitsi joukkueeseen irlantilaisten lisäksi muitakin kansallisuuksia. Moukarinheittäjä John Flanagan voitti vuonna 1901 seuran ensimmäisen henkilökohtaisen Yhdysvaltain-mestaruuden.


title: Irish American Athletic Club

text:
GNYIAA nousi lopullisesti huipulle 1904, kun se voitti ulkoratojen Yhdysvaltain-mestaruuden ennen New York Athletic Clubia. Saman vuoden kesäolympialaisissa sen urheilijoista John Flanagan voitti kultaa moukarissa, Martin Sheridan kiekonheitossa sekä Myer Prinstein pituushypyssä ja kolmiloikassa. IAAC:ksi uudelleennimetty seura otti vuonna 1906 ensimmäisen kahdeksasta perättäisestä (tosin vuonna 1909 seura ei osallistunut kilpailuun) ulkoratojen Yhdysvaltain-joukkuemestaruudesta.
IAAC:n todellinen kultakausi alkoi 1909 skotlantilaissyntyisen Lawson Robertsonin tultua sen valmentajaksi. Se hallitsi suvereenisti vuosien 1911–1914 Yhdysvaltain-mestaruuskilpailuja. Tukholman olympialaisissa 1912 seuran jäsenet ottivat kahdeksan Yhdysvaltain kolmestatoista yleisurheilun kultamitalista. IAAC:n maailmanennätysmiehiin kuuluivat heittolajeihin erikoistuneet irlantilaiset Patrick McDonald, Matt McGrath ja Patrick Ryan, Melvin Sheppard, Abel Kiviat sekä keskimatkoja juossut italialainen Emilio Lunghi, pitkä matkoja juossut suomalainen Hannes Kolehmainen ja kolmiloikkaaja Dan Ahearn.


title: Irish American Athletic Club

text: IAAC voitti vielä 1916 maan joukkuemestaruuden jäätyään vuonna 1915 toiseksi. Sen jälkeen seuran toiminta alkoi kuitenkin hiipua. Ensimmäisen maailmansodan aikana IAAC:llä ei ollut toimintaa, mutta sodan jälkeen sitä yritettiin elvyttää yhteistyössä Gaelic Athletic Associationin kanssa. Lopullisesti IAAC lakkautettiin 1930, jolloin Celtic Park myytiin City and Suburban Homes Companylle 300 000 dollarilla. Seuraavana vuonna urheilukentän paikalle rakennettiin asuntoja.


title: Chilpancingo

text: Chilpancingo on Guerreron osavaltion pääkaupunki Meksikossa. Vuonna 2014 siellä oli 200 100 asukasta.


title: Chilpancingo

text: Kaupunki sijaitsee Sierra Madre del Surin vuoristossa Huacapa-joen varrella.


title: Revolverimies Waco

text: Revolverimies Waco () on vuonna 1966 ensi-iltansa saanut R. G. Springsteenin ohjaama ja A. C. Lylesin tuottama yhdysvaltalainen lännenelokuva, joka kertoo kaoottisesta Emporian kaupungista Wyomingissa. Elokuvan pääosissa ovat Howard Keel ja Jane Russell, joka tekee elokuvassa uransa viimeisen pääosan. Russell teki "Revolverimies Wacon" jälkeen ainoastaan kolme elokuvaa, joiden jälkeen hän päätti elokuvauransa vuonna 1970. Elokuvan muita rooleja näyttelevät muun muassa Brian Donlevy, Wendell Corey ja Terry Moore. Elokuva perustuu Harry Sanfordin ja Max Lambin romaaniin "Emporia" (1961), jonka pohjalta Steve Fisher laati elokuvan käsikirjoituksen. Elokuvan tuotantoyhtiönä oli A. C. Lyles Productions ja levittäjäyhtiönä Paramount Pictures.


title: Revolverimies Waco

text: "Revolverimies Waco" kuvattiin Technicolor-elokuvausmenetelmällä Paramountin studioilla Kaliforniassa, Los Angelesin Hollywoodissa. "Revolverimies Waco" sai ensi-iltansa Nevadan Renossa 25. kesäkuuta 1966. Maanlaajuisen ensi-iltansa elokuva sai Yhdysvalloissa 1. syyskuuta 1966. Suomen ensi-ilta oli 19. toukokuuta 1967.


title: Bruno Tenhunen

text: Bruno Armas Tenhunen (20. kesäkuuta 1898 Viipurin maalaiskunta – 8. huhtikuuta 1985 Sudbury, Kanada) oli suomalainen toimittaja ja Työväen ja pienviljelijäin vaaliliiton kansanedustaja. Vuodesta 1927 lähtien hän asui Kanadassa.


title: Bruno Tenhunen

text: Tenhusen vanhemmat olivat puuseppä Adam Tenhunen ja Eva Ellida Lag. Hän muutti vanhempiensa mukana Yhdysvaltoihin vuonna 1902, josta perhe palasi yhdeksän vuoden päästä takaisin Suomeen. Tenhunen kävi kansakoulun ja työskenteli puusepäntehtaan työmiehenä sekä sosiaalidemokraattisen puolueen toimitsijana. Vuoteen 1924 saakka hän oli "Savon Kansa" -lehden toimittajana Kuopiossa.


title: Bruno Tenhunen

text: Tenhunen valittiin Työväen ja pienviljelijäin vaaliliiton kansanedustajaksi Kuopion läänin läntisestä vaalipiiristä vuonna 1924. Hän toimi kansanedustajana viiden kuukauden ajan, kunnes hänet julistettiin edustajantoimeen oikeudettomaksi. Sen jälkeen hän oli vuoteen 1926 saakka poliittisista syistä vankilassa.


title: Bruno Tenhunen

text:
Vuonna 1927 Tenhunen muutti Kanadaan, jossa hän työskenteli Sudburyssa ilmestyneen "Vapaus"-lehden toimittajana. Vuonna 1930 hän johti Canadan Suomalaisen Järjestön oppositiota, joka järjestäytyi Canadan Suomalaiseksi Työväen ja Farmariliitoksi ja perusti kilpailevan lehden "Vapaan Sanan". Tenhunen työskenteli "Vapaan Sanan" toimittajana vuosina 1931–1934 ja oli sen jälkeen kanadansuomalaisten osuuskauppojen palveluksessa. Vuosina 1949–1966 hän työskenteli jälleen "Vapaan Sanan" toimittajana. Tenhunen toimi myös perustamansa Canadan Suomalaisen Historiaseuran, Ontarion siirtolaislehtien yhdistyksen sekä valtakunnallisen
vieraskielisten lehtien liiton puheenjohtajana.


title: The Revenant

text: The Revenant on vuonna 2015 ensi-iltansa saanut yhdysvaltalainen elämäkerrallinen jännitysseikkailuelokuva, jonka on ohjannut Alejandro González Iñárritu. Elokuvan ovat käsikirjoittaneet Mark L. Smith ja Iñárritu Michael Punken vuonna 2003 julkaistun samannimisen romaanin (suom. "The Revenant: kostaja", 2016) pohjalta. Se kertoo 1800-luvun alun Yhdysvalloissa eläneestä turkismetsästäjä Hugh Glassista. Elokuvan pääosissa ovat Leonardo DiCaprio, Tom Hardy, Domhnall Gleeson ja Will Poulter.


title: The Revenant

text: Hugh Glass (Leonardo DiCaprio) joutuu harmaakarhun raatelemaksi, ja hänen toverinsa hylkäävät hänet kuolemaan. Glass kuitenkin virkoaa ja selviytyy tuskallisen yli 300 kilometrin erämaavaelluksen jälkeen takaisin ihmisten pariin, minkä jälkeen hän lähtee etsimään petollisia tovereitaan.


title: The Revenant

text: "The Revenant" sai ensi-iltansa 25. joulukuuta 2015 rajallisena julkaisuna ja 8. tammikuuta 2016 laajana julkaisuna Yhdysvalloissa. Suomessa elokuvan ensi-ilta oli 29. tammikuuta 2016.


title: The Revenant

text: Vuonna 1823 miehistöllinen kapteeni Andrew Henryn johtamia turkismetsästäjiä ovat saalistamassa Suurilla tasangoilla tuolloin vielä perustamattomassa Yhdysvaltain osavaltiossa (nykyisten Dakotan osavaltioiden alueella). Arikara-intiaaniheimon yllätyshyökkäyksessä suurin osa miehistöstä saa surmansa, jolloin selviytyneet yrittävät paeta jokea pitkin tukikohtaansa Fort Kiowaan. Seudun parhaiten tunteva Hugh Glass suosittelee matkan jatkamista jalan, jotta he eivät olisi liian helppo saalis joella hitaasti liikkuvassa veneessä. Erityisesti John Fitzgerald suhtautuu tähän erityisen epäilevästi, sillä hän on katkera alkuperäiskansoille erään intiaanin skalpeerattua osan tämän päänahasta. Arikara-heimolaiset jatkavat amerikkalaisten seuraamista, sillä he uskovat näiden olevan heimon päällikön tyttären Powaqan sieppauksen takana.


title: The Revenant

text: Kierrellessään yksin metsässä Glass saa lähes surmansa harmaakarhun hyökätessä tämän kimppuun. Muu miehistö löytää tämän kuolemaisillaan mutta onnistuvat kuitenkin pelastamaan Glassin hengen. Koska Glass tuntee ainoana kunnolla reitin, muut yrittävät kuljettaa tätä mukanaan alkeellisilla paareilla. Fitzgeraldin mielestä Glassia ei kannata pitää keinotekoisesti hengissä, ja matkanteon nopeuttamiseksi tämä olisi surmattava. Henry tarjoaa suurta rahasummaa kaikille, jotka suostuvat jäämään odottamaan Glassin toipumista muun seurueen jatkaessa matkaa. Fitzgerald, Hawk ja nuorehko Jim Bridger ilmoittautuvat vapaaehtoisiksi. Fitzgerald lupaa Henrylle huolehtivansa Glassista tämän kuolemaan saakka ja hautaamaan tämän arvokkaasti.


title: The Revenant

text: Bridgerin ollessa täyttämässä vesipulloaan joella Fitzgerald yrittää tukehduttaa Glassin, mutta Hawk estää tämän. Fitzgerald murhaa Glassin pojan Hawkin puukolla Glassin seuraessa tilannetta avuttomana vieressä ja piilottaa tämän ruumiin kauemmaksi metsään. Bridgerin palattua Fitzgerald vain toteaa Hawkin olevan jossakin, ja Glass on liian huonossa kunnossa kertoakseen tapahtumien todellisen laidan. Fitzgerald valehtelee Bridgerille nähneensä Arikara-heimolaisia, jotta tämä suostuisi jättämään Glassin ja palaamaan kotiin hänen kanssaan. Hän vetää liikkumiskyvyttömän Glassin kaivamansa hautakuopan pohjalle ja heittää kevyen multakerroksen tämän päälle. Epäröivä Bridger lopulta suostuu taitavan manipuloija Fitzgeraldin taivutteluihin ja pakenee tämän kanssa kohti Fort Kiowaa. Hän jättää vesipullonsa Glassille, joka lopulta saa kaivettua itsensä haudasta ylös. Aluksi hän ei pysty liikkumaan kuin ryömien muutamia metrejä kerrallaan, vain löytääkseen poikansa ruumiin. Hiljalleen hänen kehonsa alkaa toipua, jolloin hän kykenee jopa kävelemään. Glass näkee jatkuvasti harhoja edesmenneestä vaimostaan, Hawkin äidistä. Arikara-heimolaiset yllättävät hänet, jolloin hän joutuu pakenemaan jokea pitkin alavirtaan.


title: The Revenant

text: Matkalla Fort Kiowaan Bridger huomaa Fitzgeraldin valehdelleen, mutta tämä pelottelee hänet hiljaiseksi. Linnoitukseen saavuttuaan Fitzgerald kertoo Henrylle Glassin kuolleen vammoihinsa ja Hawkin menehtyneen Arikara-heimolaisten hyökkäyksessä. Henry maksaa Fitzgeraldille sopimuksen mukaisen palkkion, mutta Bridger kieltäytyy syyllisyydentunnossaan vastaanottamasta sitä.


title: The Revenant

text: Glass kohtaa ystävällisen Pawnee-intiaani Hikuckin ja illallistaa puhvelin äärellä tämän kanssa. He jatkavat matkaa hevosella ratsastaen. Hikuc kertoo Glassille myös menettäneensä perheensä mutta uskoo koston olevan Luojan käsissä. Hän hoitaa Glassin haavoja ja tarjoaa tälle yösuojan. Seuraavana aamuna Glass löytää ranskalaisten turkismetsästäjien hirttämän Hikuckin ja näiden johtajan raiskaamassa Arikara-heimon johtajan tytärtä Powaqaa. Hän vapauttaa tytön, tappaa kaksi ranskalaista turkismetsästäjää ja pakenee Hikuckin hevosella. Hän kohtaa jälleen Arikara-heimon ja paetessaan putoaa hevosen kanssa kallionkielekkeeltä: hän itse loukkaantuu pahoin ja hevonen menehtyy. Glass selviää hengissä yöpymällä hevosen ruumiin suojissa.


title: The Revenant

text: Fort Kiowaan saapuu pahoin kylmettynyt ranskalainen metsästäjä, jolla on mukanaan Glassin juomapullo. Henry uskoo sen olevan varastettu Hawkilta, joten hän lähettää etsintäpartion. Linnoitukseen jäänyt Fitzgerald tajuaa Glassin olevan yhä elossa, joten hän ryöstää Henryn talossa sijaitsevan kassakaapin ja pakenee Teksasiin. Etsintäpartio löytää Glassin ja tuo tämän linnoitukseen. Raivostunut Henry syyttää Bridgeriä maanpetoksesta, mutta Glass vakuuttaa Henrylle Bridgerin olevan Fitzgeraldin valehtelun uhri. Glass suostuttelee itsensä Henryn mukaan etsimään Fitzgeraldia. Heidän hajaannuttuaan Henry joutuu Fitzgeraldin väijytyksen kohteeksi. Glass löytää Henryn kuolleena ja skalpeerattuna.


title: The Revenant

text: Glass käyttää Henryn ruumista houkutuslintuna ja onnistuu väijyttää Fitzgeraldin ansaan. Hän jahtaa tätä metsään, ja he käyvät verisen kaksintaistelun joen rannalla. Glass on tappamaisillaan Fitzgeraldin, mutta muistaa Hikuckin sanat ja päätyy työntämään tämän jokeen. Pienen matkan päästä Arikara-heimon johtaja Powaqa-tyttärensä mukanaan surmaa Fitzgeraldin, mutta säästää Glassin hengen.


title: The Revenant

text: Tämän jälkeen Glass vetäytyy metsään ja näkee jälleen mielessään kuvan edesmenneestä vaimostaan, tällä kertaa hymyilevänä.


title: The Revenant

text: Elokuvan kuvaukset alkoivat lokakuussa 2014 Calgaryssä Kanadassa. Elokuvaa kuvattiin todentuntuisuuden saavuttamiseksi ainoastaan luonnonvalossa, joka asetti tiukat rajat kuvausaikataululle. Elokuvan kuvaajana toimi González Iñárritun luottomies, Oscar-palkittu Emmanuel Lubezki.


title: Pachuca

text: Pachuca on Hidalgon osavaltion pääkaupunki Meksikossa. Vuonna 2014 siellä oli 255 800 asukasta.


title: Pachuca

text: Kaupunki sijaitsee noin 80 km liittovaltion pääkaupungista Mexicosta koilliseen kaivosalueella.


title: The Hateful Eight

text: The Hateful Eight on vuonna 2015 ensi-iltansa saanut lännenelokuva, jonka on käsikirjoittanut ja ohjannut Quentin Tarantino. Sen pääosissa ovat Samuel L. Jackson, Kurt Russell, Jennifer Jason Leigh, Walton Goggins, Demián Bichir, Tim Roth, Michael Madsen ja Bruce Dern. Elokuva sijoittuu Yhdysvaltain sisällissodan jälkeiseen Wyomingiin, ja keskittyy kahdeksan toisilleen vieraan henkilön kohtaamiseen syrjäisessä puodissa keskellä lumimyrskyä.


title: The Hateful Eight

text: "The Hateful Eight" on Tarantinon kahdeksas elokuva. Elokuva sai ensi-iltansa 70 millimetrin julkaisuna 25. joulukuuta 2015, jonka jälkeen se sai digitaalisen ensi-iltansa 8. tammikuuta 2016.


title: The Hateful Eight

text: Joitakin vuosia sisällissodan jälkeen palkkionmetsästäjä majuri Marquis Warren (Samuel L. Jackson) on kuljettamassa kolmen rikollisen ruumiita Red Rockin kaupunkiin Wyomingissa. Hän saa kyydin postivaunusta, jota ohjastaa O.B. (James Parks) ja jossa matkustavat palkkionmetsästäjä John Ruth (Kurt Russell) ja hänen vankinsa Daisy Domergue (Jennifer Jason Leigh). Domerguesta on luvattu 10 000 dollarin palkkio elävänä tai kuolleena, mutta Ruth haluaa vaivojaan säästämättä toimittaa hänet elävänä hirtettäväksi.


title: The Hateful Eight

text: Matkalla postivaunua lähestyy entinen Etelävaltioiden puolella taistellut, rikollistaustastaan ja rasismistaan tunnettu Chris Mannix (Walton Goggins), joka kertoo olevansa matkalla Red Rockiin, koska hänestä on määrä tulla kaupungin uusi sheriffi. Ruth ei usko hänen tarinaansa, mutta ottaa hänet vastentahtoisesti kyytiin. Ruth epäilee jonkun suunnittelevan Domerguen vapauttamista matkan varrella ja liittoutuu Warrenin kanssa. Vaunuissa Mannix ja Warren alkavat syyttää toisiaan sisällissodan aikaisista sotarikoksista. Mannix paljastaa, että Warren on sodan aikana erotettu Pohjoisvaltioiden ratsuväestä, koska tämä tappoi vankileiriltä paetessaan sekä omia että vihollisia.


title: The Hateful Eight

text: Ryhmä saapuu syrjäiseen Minnien puotiin, josta lumimyrskyn vuoksi ei pariin päivään pääse mihinkään. Meksikolainen Bob (Demián Bichir) kertoo, että omistaja Minnie on viikon matkalla sukulaistensa luokse ja on jättänyt hänet vastaamaan paikasta. Puodissa ovat myös matkalaiset Oswaldo Mobray (Tim Roth), joka kertoo olevansa Red Rockin hirttäjä, Joe Gage (Michael Madsen), hiljainen cowboy matkalla tapaamaan äitiään, sekä Sanford Smithers (Bruce Dern), iäkäs entinen Konfederaation kenraali, joka aikoo pystyttää hautakiven kadonneelle pojalleen. Ruth ja Warren takavarikoivat heidän aseensa, jotka heitetään ulkohuussiin. Lounaan aikana Warren joutuu tunnustamaan, että hänen esittelemänsä Lincolnin kirje on väärennös, jonka avulla hän pysyi turvassa valkoisilta. Ruth, joka luotti Warreniin, loukkaantuu syvästi.


title: The Hateful Eight

text: Warren keskustelee kahden kesken Smithersin kanssa, sillä he ovat olleet sisällissodan aikana samassa taistelussa vastakkaisilla puolilla. Ilmenee, että rasistinen Smithers teloitutti kaikki mustat vihollisvangit. Puhuttuaan hetken Warren nousee ja asettaa revolverinsa Smithersin vierelle. Warren kertoo tappaneensa Smithersin kadonneen pojan kidutuksen ja nöyryytyksen jälkeen. Smithers menettää itsehillintänsä ja yrittää ampua Warrenin, jolloin Warren nopeampana ampuu hänet.


title: The Hateful Eight

text: Tässä kohdassa kertoja (Quentin Tarantino) paljastaa, että edellisen kohtauksen aikana joku myrkytti kahvin ja vain Domergue näki tämän. Domergue pysyy hiljaa asiasta, minkä seurauksena pahaa aavistamattomat Ruth ja O.B. juovat myrkytetystä kannusta. Pian he alkavat tuskissaan oksentaa verta, jolloin juomaisillaan ollut Mannix heittää kahvikuppinsa lattialle. Ruth alkaa säälimättömästi pieksää Domergueta lattialla, jolloin Domergue ampuu Ruthin tämän omalla aseella. Warren takavarikoi aseen ja Domergue jää kahlituksi kädestään Ruthin ruumiiseen. O.B. kuolee myrkkyyn.


title: The Hateful Eight

text: Warren komentaa kaikki paitsi lattialla istuvan Domerguen seisomaan seinää vasten. Warren antaa revolverin Mannixille, joka liittyy hänen kanssaan etsiväksi. Epäillyiksi jäävät Mobray, Gage ja Bob. Warren epäilee Bobin valehtelevan väittäessään Minnien jättäneen puodin hänen hoitoonsa viikkoa aiemmin, sillä Minnien laittama muhennos on vielä tuoretta ja Warren tietää Minnien inhonneen meksikolaisia. Lisäksi Warren löytää Minnien aviomiehen Sweet Daven lempituolista epäilyttävän veritahran ja päättelee Bobin murhanneen molemmat. Warren ampuu Bobin, mutta koska Bob istui kahvin myrkyttämisen aikaan pianon ääressä, Warren päättelee lisäksi joko Gagen tai Mobrayn olevan Domerguen apuri. Warren uhkaa Domerguen henkeä paljastaakseen apurin. Gage tunnustaa, mutta yllättäen joku ampuu Warrenia nivusiin lattian alta. Mobray vetää esiin kätketyn revolverin ja ampuu Mannixia alavartaloon, mutta Mannix ampuu takaisin.


title: The Hateful Eight

text: Takaumassa paljastuu, että aikaisemmin aamulla neljä muukalaista tuli Minnien puotiin. He olivat Mobray, Gage, Bob ja Jody (Channing Tatum). Nelikko surmasi Minnien ja Daven sekä heidän kaksi apulaistaan ja postivaununkuljettajan apulaisineen, heitti heidän ruumiinsa kaivoon, ja jätti kenraali Smithersin eloon sillä ehdolla, että tämä näyttelisi tietämätöntä Ruthin saapuessa. Nelikon suunnitelmana oli vapauttaa kuolemaantuomittu Domergue, joka paljastuu Jodyn siskoksi. He siivosivat paikan kuntoon ja jäivät odottamaan. Jody oli koko ajan piilossa lattialankkujen alla.


title: The Hateful Eight

text: Elokuva palaa takaisin nykyhetkeen, jossa vakavasti haavoittuneet sängyllä makaava Warren ja hädin tuskin seisova Mannix pitävät muita aseiden avulla kurissa. Kaksikko savustaa Jodyn ulos kellarista ja Warren ampuu häntä päähän. Domergue järkyttyy ja ehdottaa Mannixille sopimusta: jos Mannix ampuu Warrenin ja päästää muut menemään, hän saa lunastaa palkkiot kaikista kuolleista rikollisista paitsi Jodysta. Mobray on oikeasti Pete Hicox, josta on luvattu 15 000 dollaria; Bob on Marco, arvoltaan 12 000 dollaria; Gage on Grouch Douglas, arvoltaan 10 000 dollaria; koplan johtajasta Jodysta on luvattu 50 000 dollaria. Domergue väittää, että lisäksi 15 muuta miestä tulee lumimyrskyn jälkeen hänen avukseen ja polttaa kostona Red Rockin maan tasalle, jos häntä ei saada vapautettua. Warren ampuu Mobrayn kuoliaaksi ja Domergueta jalkaan. Gage tempaisee esiin pyödän alle piilotetun revolverin, mutta Warren ja Mannix ampuvat hänet. Warren ampuisi myös Domerguen, mutta hänen aseensa on tyhjä eikä hän pysty enää nousemaan sängystä.


title: The Hateful Eight

text: Mannix ei usko Domerguen kertomukseen 15:stä muusta miehestä ja kieltäytyy sopimuksesta. Yhtäkkiä hän pyörtyy verenhukasta, jolloin Domergue vapauttaa itsensä kahleesta leikkaamalla Ruthin käsivarren poikki ja yrittää tavoitella Gagen revolveria. Mannix havahtuu hereille ja ampuu Domergueta. Koska kaikki ovat nyt kuolettavasti haavoittuneita, Warrenin ehdotuksesta hän ja Mannix päättävät viimeisillä voimillaan hirttää Domerguen kattopalkkiin toteuttaakseen Ruthin viimeisen toiveen. Domerguen kuoltua uupuneet miehet jäävät odottamaan kohtaloaan ja Mannix pyytää saada lukea Warrenin väärentämän Lincolnin kirjeen. Hän kehuu kirjeen loppua liikuttavaksi ja heittää sen lopuksi pois.


title: The Hateful Eight

text: Tarantino oli vähällä perua koko elokuvan sen käsikirjoituksen vuodettua internetiin, mutta jatkoi sen kuvaamista muunneltuaan käsikirjoitusta.


title: The Hateful Eight

text: Elokuvan säveltäjä Ennio Morricone voitti vuoden 2016 Oscar-gaalassa parhaan musiikin palkinnon. Elokuva oli myös ehdolla parhaan naissivuosan (Jennifer Jason Leigh) ja kuvauksen (Robert Richardson) kategorioissa.


title: Ville Väinölä

text: Ville Väinölä (s.  9. tammikuuta 1996 Nastola) on suomalainen jääkiekkopuolustaja, joka pelaa Mestis-joukkue Savonlinnan Pallokerhossa.


title: Ville Väinölä

text: Väinölä on Pelicansin kasvatti. Hän voitti seurassa C-nuorten I-divisioonan pronssia vuonna 2012. Kaudella 2012–2013 Väinölä oli Pelicansin B-nuorten tehokkain puolustaja tehoilla 8+18=26. Kaudella 2013–2014 hän oli seuran A-nuorten tehokkain puolustaja tehoilla 5+19=24, joilla Väinölä jakoi koko A-nuorten SM-liigan puolustajien pistepörssin kymmenennen sijan kolmen muun pelaajan kanssa.


title: Ville Väinölä

text: Kaudeksi 2014–2015 Väinölä nousi juniorisopimuksella Pelicansin SM-liigarinkiin. Hänet merkittiin seitsemänneksi puolustajaksi 20. helmikuuta 2015 vierasotteluun Kalevan Palloa vastaan, mutta Väinölä jäi kuitenkin ilman jääaikaa. Seuraavassa ottelussaan 24. helmikuuta 2015 vieraissa JYPiä vastaan hän sai jääaikaa 17.35 minuuttia. Väinölä sai ottelussa myös syöttöpisteen Janne Ritamäen tekemään maaliin. Suurimman osan kaudestaan hän pelasi Pelicansin A-nuorissa, joiden tehokkain puolustaja Väinölä oli tehoilla 11+18=29, joilla hän sijoittui A-nuorten SM-liigan puolustajien pistepörssissä neljänneksi.


title: Ville Väinölä

text: Kauden 2015–2016 Väinölä pelasi lähes kokonaan lainalla Mestis-joukkue Heinolan Peliitoissa, jossa tulokaskausi toi 40 runkosarjaottelussa tehot 5+6=11. Hän pelasi kauden aikana myös kymmenen ottelua Pelicansin A-nuorissa, mutta ei kuitenkaan kertaakaan SM-liigajoukkueessa. Väinölä teki kaudeksi 2016–2017 vuoden mittaisen sopimuksen Peliittojen kanssa. Hän aloitti kautensa lainalla Suomi-sarjajoukkue Kotkan Titaaneissa, jossa Väinölä pelasi kauden aikana yhdeksän ottelua. Lokakuussa 2016 Peliitat lainasi hänet Karjala-turnaukseen asti ulottuneella sopimuksella KeuPa HT:n Mestis-joukkueeseen. Väinölän rooli Peliitoissa jäi lopulta varsin pieneksi ja hän pelasi loppukaudella lisäksi myös sekä Pelicansin että Vierumäki Unitedin A-nuorissa.


title: Ville Väinölä

text: Kaudeksi 2017–2018 Väinölä siirtyi vuoden mittaisella sopimuksella Savonlinnan Pallokerhoon. Hän voitti kauden päätteeksi Mestis-pronssia. Kaudella 2018–2019 Väinölä valittiin sarjan kuukauden kentälliseen.


title: Ville Väinölä

text: Väinölä pelasi alle 18-vuotiaiden Ivan Hlinkan muistoturnauksessa vuonna 2013 sekä edusti alle 17-vuotiaiden maajoukkuetta samana vuonna Euroopan nuorten olympiafestivaaleilla, jotka päättyivät kultaan. Yhteensä hän on pelannut kolme nuorten ja 20 poikien maaottelua.


title: Ville Väinölä

text: Väinölän isoveli Vili pelaa puolustajana III-divisioonaa Panthers Hockeyssa ja pikkuveli Samu on pelannut maalivahtina alemmissa sarjoissa.


title: Sea of Trees

text: Sea of Trees on vuonna 2015 ensi-iltansa saava draamaelokuva, jonka on ohjannut Gus Van Sant ja pääosissa näyttelevät Matthew McConaughey, Ken Watanabe sekä Naomi Watts.


title: Sea of Trees

text: Elokuva kertoo kahdesta miehestä, jotka tapaavat itsemurha-aikeissa Aokigaharan metsässä Japanissa. Metsä tunnetaan myös "itsemurhametsänä" ja "puumerenä", joista jälkimmäisestä juontaa myös elokuvan nimi.


title: Jesse Rantamäki

text: Jesse Niko Matias Rantamäki (s. 12. elokuuta 1996 Seinäjoki) on suomalainen entinen jääkiekkoilija, pelipaikaltaan oikea laitahyökkääjä. Hän pelasi urallaan Vaasan Sportin SM-liigajoukkueessa yhteensä 22 runkosarjaottelua ilman tehopisteitä ja keräten kahdeksan jäähyminuuttia. Rantamäki laukoi oikealta. Hänen peliuransa todettiin päättyneeksi vain 21-vuotiaana terveydellisistä syistä kesäkuussa 2018.


title: Jesse Rantamäki

text: Rantamäki on S-Kiekon kasvatti. Kaudella 2011–2012 hän toimi seuran C-nuorten varakapteenina. Rantamäki ylsi S-Kiekon C-nuorten sisäisen syöttöpörssin voittoon sekä I-divisioonan runkosarjassa että karsintasarjassa tehden molemmissa 20 syöttöpistettä. Kaudella 2012–2013 hän voitti seuran B-nuorten Mestis-joukkueen sisäisen piste- ja syöttöpörssin tehoilla 16+43=59. Joukkue pääsi kauden päätteeksi juhlimaan B-Nuorten Mestiksen pronssimitaleja.


title: Jesse Rantamäki

text: Kaudeksi 2013–2014 Rantamäki siirtyi Vaasan Sportin B-nuoriin. Kaudella 2014–2015 hän debytoi seuran SM-liigajoukkueessa. Rantamäki pelasi ensimmäisen SM-liigaottelunsa 24. helmikuuta 2015 Saimaan Palloa vastaan. Hän sai ottelussa jääaikaa 6.16 minuuttia. Kaikkiaan Rantamäki pelasi kauden aikana seitsemän SM-liigaottelua. Maaliskuussa 2015 hän teki Sportin kanssa kaksivuotisen jatkosopimuksen.


title: Jesse Rantamäki

text: Rantamäki pelasi kaudella 2015–2016 loukkaantumisen vuoksi ainoastaan kuusi ottelua Sportin A-nuorissa, eikä hän saanut tililleen otteluakaan SM-liigassa. Joulukuun 2016 lopulla Rantamäki teki Sportin kanssa kaksivuotisen jatkosopimuksen. Kaudella 2016–2017 hän voitti seuran A-nuorten sisäisen tehotilaston lukemalla +7. Rantamäki pelasi kauden aikana SM-liigassa kahdeksan runkosarjaottelua. Hän pelasi miesten pelejä myös seitsemän ottelun verran lainalla Mestis-joukkue Kokkolan Hermeksessä.


title: Jesse Rantamäki

text: Kesäkuussa 2018 Rantamäen pelaajaura todettiin terveydellisistä syistä päättyneeksi vain 21-vuotiaana.


title: Jesse Rantamäki

text: Rantamäki valmistui ylioppilaaksi Vaasan lyseon lukiosta syksyllä 2015.


title: SSEENNSSEESS

text: SSEENNSSEESS on vuonna 2014 ilmestynyt Circlen 46. albumi. Se sisältää mediataiteilija Mika Taanilan elokuvaan sävelletyn musiikin. Levy äänitettiin marraskuussa 2013 nykytaiteen museo Kiasmassa järjestetyssä audiovisuaalisessa konsertissa, joka oli osa museon Pneuma-nimistä festivaalia. Konsertti käsitti Circlen musiikin ohella taustalle videoprojisoidun Taanilan filmi-installaation.


title: Alexis Ajinça

text: Alexis Ajinça (s. 6. toukokuuta 1988 Saint-Étienne) on ranskalainen koripalloilija.


title: Alexis Ajinça

text: Sentterinä pelaava Ajinça edusti kotimaansa seuroja, kunnes Charlotte Bobcats varasi hänet 20. vuorolla NBA:han . Bobcatsin lisäksi Ajinça on edustanut NBA:ssa Dallas Mavericksiä, Toronto Raptorsia ja New Orleans Pelicansia. Häntä on peluutettu myös D-liigassa.


title: Alexis Ajinça

text: Ranskan maajoukkueessa Ajinça on voittanut Euroopan mestaruuden Sloveniasta 2013. Hänet nimettiin myös Ranskan EM-joukkueeseen vuonna 2015, mutta Pelicans kielsi loukkaantumisesta kärsineen ranskalaisen osallistumisen turnaukseen varotoimenpiteenä, ja hänen tilalleen joukkueeseen nostettiin Mouhammadou Jaiteh.


title: Kyle Lowry

text: Kyle Lowry (s. 25. maaliskuuta 1986 Philadelphia, Pennsylvania) on yhdysvaltalainen koripalloilija, pelipaikaltaan pelintekijä. Hän edustaa NBA-joukkue Toronto Raptorsia.


title: Kyle Lowry

text: Memphis Grizzlies varasi Lowryn vuoden ensimmäisellä kierroksella, tilaisuuden 24. pelaajana. Ennen ammattilaisuraansa hän pelasi yliopistokoripalloa Villanovan yliopistossa.


title: Kyle Lowry

text: Lowry valittiin kaudella 2014–2015 ensimmäistä kertaa urallaan un.


title: Kyle Lowry

text: Kesäkuussa 2016 Lowry valittiin Yhdysvaltain olympiajoukkueeseen Rio de Janeiroon. Yhdysvallat voitti Rion olympiaturnauksen.


title: Johan Petro

text: Johan Petro (s. 27. tammikuuta 1986 Pariisi) on ranskalainen koripalloilija.


title: Johan Petro

text: Sentterinä pelaavan Petron varasi 25. vuorolla NBA:han Seattle SuperSonics. Petro pelasi NBA:ssa useissa eri seuroissa vuosina 2005–2013, minkä jälkeen hän on pelannut muun muassa Kiinassa.


title: Johan Petro

text: Ranskan maajoukkueessa Petro on voittanut Euroopan mestaruuden Sloveniasta 2013. Hän oli mukana myös vuoden 2006 MM-kilpailuissa, joissa Ranska sijoittui viidenneksi.


title: Leviatan (albumi)

text: Leviatan on vuonna 2014 ilmestynyt Circlen albumi, jonka yhtye julkaisi nimellä Circle (ex-Falcon). Taustalla on kesällä 2013 tapahtunut lyhytaikainen nimenmuutos, jolloin se "vuokrasi" Circlen toiselle yhtyeelle ja otti vuoden loppuun asti käyttöön nimen Falcon (ex-Circle).


title: Leviatan (albumi)

text: Tunnelmaltaan "Leviatan" on rauhallinen ja lähes akustinen levy. Avauskappaleen "Kuohun" sanoitus on runoilija Pertti Niemisen suomentamaa filosofi Zhuangzin tekstiä teoksesta "Joutilaan vaelluksesta" (1991). Albumin kansikuva on yhtyeen kitaristin Janne Westerlundin öljyvärimaalaus.


title: EFL-kausi 2013

text: EFL-kausi 2013 oli amerikkalaisen jalkapallon European Football Leaguen 27. ja toistaiseksi viimeinen kausi tässä muodossa. Sarjaan osallistui yksitoista joukkuetta kuudesta maasta. Suomea sarjassa edustivat Vaahteraliigan kauden 2012 finaalijoukkueet Helsinki Roosters ja Helsinki Wolverines. Sarjan voitti Raiffeissen Vikings Vienna Itävallasta. Voitto oli wieniläisille viides.


title: Engela

text: Engela on entinen Suomen Lähetysseuran lähetysasema Oukwanyamassa, entisen Ambomaan pohjoisosassa Namibiassa.


title: Engela

text: Suomalaiset olivat aluksi vierailleet Oukwanyamassa Omafo-nimisessä paikassa, jonne englantilainen majuri Fairlie oli vuonna 1918 rakentanut pienen kirkon. Omafoon kuljettiin Ondongan Oshigambosta käsin, matkaa oli kuusi peninkulmaa, joka härkäkärryillä vei 12 tuntia, pysähdyksiä lukuun ottamatta.


title: Engela

text: Vuonna 1920 Oukwanyamassa oli ollut jo 40 opettajaa ja 1300 oppilasta, ja tuon alueen hoitaminen Ondongasta käsin oli käynyt työlääksi. Tämän vuoksi sinne päätettiin perustaa varsinainen lähetysasema. Lupa siihen saatiin hallitukselta 8.12.1920. Lähetysaseman paikan osoitti suomalaisille Simson Shituwa. Paikka oli Omafon länsipuolella olevan laajan laakson (oshanan) vastarannalta, jossa maa on hieman ylevämpää kuin ympäristössä. Paikan hyväksyi sinne tullut August Hänninen. Tämä oli tuohon aikaan hoitanut Oukwanyaman työtä Oshigambosta käsin. Uuden aseman paikan nimi oli Engela, joka sijaitsi pari kilometriä Omafosta länteen. Rakennustöihin lähti mukaan Eetu Järvinen, ja marraskuussa 1921 uusi asema vihittiin käyttöön. Seuraavana vuonna sinne lähetettiin sairaanhoitaja Linda Helenius Hännisen ja tämän vaimon avuksi. Myöhemmin myös Valde Kivinen saapui Engelaan. Hän perusti sinne poikakoulun.


title: Engela

text: Engelan seurakuntalaiset olivat innokkaimpia kirkonrakentajia Ambomaalla. Vuonna 1923, kun Omafon kirkko kahden kilometrin päässä oli pahasti ränsistynyt, seurakuntalaiset rakensivat Engelaan komean savitiilikirkon kustantaen sen suurimmaksi osaksi itse.


title: Engela

text: Lähetystyö ei Engelassa ollut raivaus- tai kylvötyötä, vaan siellä sanottiin suoritetun valtavaa elonkorjuuta. Kirkko täyttyi joka sunnuntai sanankuulijoista, ja juhlapäivinä ehtoollisella kävijöitä saattoi olla kaksikin tuhatta. Myös kerätyt kolehdit olivat huomattavia.


title: Engela

text: 1920-luvun alussa suomalaiset joutuivat anglikaanien kanssa kiistaan työstä Ambomaalla. Anglikaanit halusivat Oukwanyaman itselleen, mutta lopulta asia ratkaistiin siten, että suomalaiset, anglikaanit ja katoliset saivat tehdä työtä koko Lounais-Afrikan alueella, ja muilta kirkoilta tämä alue oli suljettu. Vaikka kiista saatiin sovittua, ei Oukwanyamaan voitu kuitenkaan perustaa uusia suomalaisia lähetysasemia. Sen vuoksi kaukanakin olleita seurakuntia jouduttiin hoitamaan Engelasta käsin. Näitä olivat Endola 30 kilometrin päässä lounaaseen, jonne vihittiin v. 1927 kirkko, ja Edundja 19 km Engelasta itään.


title: Engela

text: Vuosina 1936–39 Engelassa toimi lääkärinä Selma Rainio, jätettyään jo Onandjokwen sairaalan nuorempiin käsiin. Hänen työkautensa siellä katkesi kuitenkin kuolemaan 5.1.1939.


title: Engela

text: 1950-luvulle tultaessa kerrotaan Engelan potilasmäärän kasvaneen jopa suuremmaksi kuin Onandjokwen, joka kuitenkin oli Lähetysseuran sairaanhoidon päätoimipaikka Ambomaalla.


title: Engela

text: Engelaan perustettiin v. 1950 seurakuntaopisto, jossa koulutetaan kirkon työntekijöitä. Tämä opisto toimii edelleen vireästi. Opistoa nähtävästi edelsi kaksi erillistä laitosta, tyttökoulu ja miesopisto, jotka vastasivat suomalaista kansanopistoa.


title: Surface (albumi)

text: Surface on vuonna 2014 ilmestynyt Circlen livealbumi, joka sisältää yhtyeen osuuden japanilaisen Marble Sheepin kanssa vuonna 1998 julkaistulta split-albumilta "Surface / Marble Zone 2". Materiaali on äänitetty Tampereen Tullikamarilla maaliskuussa 1996. Uudelleenjulkaisua varten remasteroitu levy on saatavina vain vinyylinä.


title: Hukkaamiskielto (albumi)

text: Hukkaamiskielto on vuonna 2014 ilmestynyt Circlen livealbumi, joka julkaistiin vain C-kasettina rajoitettuna 200 kappaleen eränä. Se on äänitetty helmikuussa 2011 Turun Dynamo-klubilla, mutta nauhalla Circlen konsertista kuullaan uudelleenmiksattu ja syntetisoitu versio. Ääniteknikko Max Laine muokkasi yhtyeen soiton lähes tunnistamattomaksi korvaamalla kaikki instrumentit syntetisaattoriefekteillä muun muassa MIDI-tekniikkaa hyväksikäyttäen. Kasetin nimellä viitataan rikoskomisario Jari Aarnion rikostutkinnan yhteydessä hänen omaisuudelleen määrättyyn hukkaamiskieltoon.


title: 6000 km/h

text: 6000 km/h on vuonna 2014 ilmestynyt Circlen livealbumi, joka äänitettiin samana keväänä yhtyeen Euroopan kiertueella. Levy sisältää kappaleita studioalbumeilta "Panic" (2007) ja "Katapult" (2007) sekä EP:ltä "Mylläri" (2011). "Se jonka nimeä ei mainita" on mukana vuoden 2011 livealbumilla "Maxim" ja kokonaan ennenjulkaisematon on kappale "6000 km/h". Ektro Recordsin mukaan levy edustaa yhtiön uutta harmonisoitua ja synergiaan pohjautuvaa konseptia, jonka myötä julkaistiin aluksi myös Pharaoh Overlordin samanniminen livealbumi.


title: Vapaa maailma

text:
Vapaa maailma () oli kylmän sodan aikainen nimitys, joka tarkoitti kapitalistisia valtioita vastineeksi kommunistiselle valtioille. Termi menetti merkityksensä vuoden 1991 jälkeen.
Vapaan maailman johtaja oli Yhdysvallat, ja tästä johtajuudesta tuli sen ulkopolitiikan keskeinen määrite toisen maailmansodan jälkeen noin vuosien 1947–1950 aikana.


title: Vapaa maailma

text: Vapaaseen maailmaan kuuluivat lisäksi Yhdysvaltain liittolaiset, kuten Iso-Britannia, Kanada, Länsi-Saksa ja useimmat Länsi-Euroopan maat sekä muita maita muissa maanosissa, kuten Etelä-Afrikka, Tšiang Kai-šekin johtama Kiinan tasavalta Taiwanilla ja Iran šaahin aikaan.


title: Vapaa maailma

text: Nimityksellä ”Vapaan maailman johtaja” tarkoitettiin Yhdysvaltain presidenttiä.


title: Albion-luokka (LPD)

text: Albion-luokka on Britannian Kuninkaallisen laivaston kahden 2000-luvun alussa palvelukseen otetun maihinnousualuksen muodostama alusluokka, jotka korvasivat aiemmat Fearless-luokan alukset.


title: Albion-luokka (LPD)

text: Luokan alukset ovat 176 metriä pitkiä, 28,9 metriä leveitä ja niiden syväys on 7,1 metriä. Normaaliuppouma on 14 000 tonnia ja täysin kuormattuna 21 000 tonnia, jolloin myös telakkakansi on täytetty vedellä. Miehistönä on 325 henkeä, minkä lisäksi aluksilla on tilat jopa 405 sotilaalle mukaan lukien ajoneuvot ja taisteluvälineet.


title: Albion-luokka (LPD)

text: Voimanlähteenä on kaksi Wärtsilä Vasa 16V 32E -dieselgeneraattoria, jotka tuottavat virran kahdelle sähkömoottorille. Kumpikin sähkömoottori pyörittää omaa akselia. Alukset on varustettu keulaan asennetuilla vesisuihkuilla. Luokka on Britannian kuninkaallisen laivaston ensimmäinen täysin dieselsähköisellä voimansiirrolla varustettu alusluokka. Järjestelmä vähentää konehuoneenmiehistön kolmannekseen verrattuna edeltäneeseen Fearless-luokkaan. Alukset saavuttavat 18 solmun maksiminopeuden ja niiden toimintaetäisyys on 13 000 kilometriä.


title: Albion-luokka (LPD)

text: Lentokannella on kaksi laskeutumispaikkaa Chinookin kokoiselle lentolaitteelle, mutta niitä ei ole varustettu hangaarein tai lentokalustovarastoin. Lentokannen alla on telakka- ja ajoneuvokannet. Ajoneuvokannella voidaan kuljettaa 31 suurta kuorma-autoa ja 36 pienempää ajoneuvoa tai kuusi Challenger 2 -panssarivaunua ja 30 miehistönkuljetusajoneuvoa. Telakkakannella voidaan kuljettaa neljä LCU Mk10 -maihinnousualusta, joista kukin kykenee siirtämään maihin jopa panssarivaunun. Lisäksi on aluksella on ripustimissa neljä LCVP Mk5 -maihinnousualusta, jotka kykenevät kuljettamaan 35 sotilasta tai kaksi kevyttä kuorma-autoa.